PRN Sabah untuk rakyat atau ahli politik?

KOTA KINABALU, 26 Muharram 1442H, Isnin – Fenomena penyertaan begitu ramai calon Dewan Undangan Negeri (DUN) dalam Pilihan Raya Negeri (PRN) Sabah pada 26 September depan, dilihat secara positif sebagai bukti sihatnya amalan demokrasi di Malaysia.

Namun, kata pemerhati politik, Lukman Al Hakim Muhammad, rakyat perlu melihat isu ini daripada satu aspek lain – berkaitan kemaslahatan kepada seluruh rakyat Sabah.

“Apakah hasil akhir yang kita harapkan daripada PRN sebenarnya? Apa makna jika PRN diadakan kerap dengan ramai calon menampilkan diri, namun kebajikan rakyat masih menjadi agenda kedua?

“Adakah PRN untuk rakyat atau untuk ahli politik?,” soalnya dalam satu kenyataan, hari ini.

Beliau turut menyenaraikan statistik kemiskinan di Sabah sebagai salah satu indikator utama kebajikan rakyat.

Katanya, Sabah adalah negeri ketiga tertinggi di Malaysia dengan bilangan rakyat miskin iaitu sebanyak 73,754 orang selepas Kelantan dan Sarawak.

Pada tahun 2016, peratusan kemiskinan di Sabah dicatatkan pada paras 2.9 peratus manakala bilangan rakyat miskin tegar pula mencecah 93,119 orang, kata Lukman.

“Malah ada sebahagian kajian dan statistik yang ‘menobatkan’ Sabah sebagai negeri termiskin di Malaysia. Amat ironik bukan?,” katanya.

Justeru, beliau mengajukan persoalan kepada semua parti dan calon persendirian berkenaan tujuan sebenar mereka bertanding.

“Apakah agenda mereka semua untuk mengatasi kemiskinan yang amat kritikal di Sabah? Atau mereka hanya bertanding untuk kemahsyuran dan kepentingan diri sendiri?

“Silap-silap majoriti calon yang bertanding tak tahu pun statistik yang saya sebutkan di atas!,” katanya.

Mengikut statistik Suruhanjaya Pilihan Raya (SPR), seramai 447 orang calon akan merebut 73 kerusi DUN yang dipertandingkan.

SPR menyifatkan PRN tersebut paling mencabar untuk dikendalikan berikutan pertambahan 13 lagi kerusi dan penyertaan ramai calon.

Selain penyertaan calon mewakili parti politik, PRN Sabah kali ini menyaksikan seramai 56 calon Bebas masuk bertanding.


Empat negara Eropah gesa Israel henti bina perumahan haram di Baitulmaqdis Timur

PARIS, 17 Jamadilakhir 1443H, Khamis – Empat negara Eropah – Perancis, Jerman, Itali dan Sepanyol – menggesa Israel menghentikan pembinaan unit perumahan haram di Baitulmaqdis Timur.

Gesaan tersebut dibuat tatkala rejim pengganas itu meningkatkan rampasan tanah dan dasar pengusiran paksa di tanah Palestin yang diduduki, dengan melanggar undang-undang antarabangsa.

Kementerian Luar Perancis, Jerman, Itali dan Sepanyol dalam satu kenyataan, semalam menggesa pihak berkuasa Israel untuk menghentikan pembinaan unit perumahan baharu di Baitulmaqdis Timur yang diduduki.

Awal bulan ini, pihak berkuasa Israel meluluskan rancangan untuk pembinaan sekitar 3,500 rumah di kawasan itu, hampir separuh daripadanya akan dibina di penempatan haram Givat Hamatos dan Har Homa.

Membidas rancangan itu, negara-negara Eropah berkata, beratus-ratus bangunan baru akan ‘menjadi halangan tambahan kepada penyelesaian dua negara’.

Mereka juga berkata bahawa bangunan di kawasan itu akan terus memutuskan sambungan Tebing Barat yang diduduki dari Baitulmaqdis Timur dan mengulangi bahawa penempatan itu melanggar undang-undang antarabangsa.

Keempat-empat negara itu juga melahirkan kebimbangan mengenai pengusiran dan perobohan berterusan rumah Palestin di kejiranan Baitulmaqdis Timur, Sheikh Jarrah.

Terdahulu pada hari Rabu, tentera Israel menyerbu rumah keluarga Salhiya di Sheikh Jarrah, menangkap dan menyerang ahli keluarga itu dengan ganas, sebelum mengosongkan rumah serta merobohkannya.

Kumpulan Palestin dan pertubuhan hak antarabangsa mengutuk perobohan itu, yang menyebabkan 18 orang kehilangan tempat tinggal termasuk kanak-kanak, dan menyifatkan ia sebagai ‘jenayah perang’ serta pelanggaran undang-undang antarabangsa.

Israel menduduki Baitulmaqdis Timur semasa Perang Timur Tengah 1967 dan mengilhakkan seluruh bandar itu pada 1980, dalam satu langkah yang tidak pernah diiktiraf oleh masyarakat antarabangsa. – Agensi


OPR naik, rakyat makin rasa terbeban

BANGI, 12 Safar 1444H, Jumaat – Selain isu harga barang dan kos sara hidup, kenaikan kali ketiga Kadar Dasar Semalaman (OPR) tahun ini, mencetuskan pelbagai rungutan daripada majoriti rakyat.

Ia susulan pengumuman Jawatankuasa Dasar Monetari (MPC) Bank Negara Malaysia (BNM) semalam, dengan kadar tertinggi dan terendah koridor bagi OPR turut dinaikkan masing-masing kepada 2.75 peratus dan 2.25 peratus.

Kenaikan kadar itu telah menggusarkan rata-rata rakyat yang menjangka mereka bakal terbeban dengan ansuran bulanan pinjaman.

“Sesiapa ada pinjaman bank akan menghadapi kenaikan jumlah ansuran bulanan,” kata Azarita Ita.

“Kalau pun nak seimbangkan dengan USD, kenalah seimbangkan pendapatan dengan perbelanjaan. Naya kepada peminjam kalau bayar macam biasa kemudian diisytihar muflis kerana tak mampu nak bayar kenaikan pinjaman,” kata Abdullah Ishak.

Sebahagian netizen juga menggangap kenaikan kadar OPR tidak seimbang kerana ia secara tidak langsung mengakibatkan banyak kos lain turut terkesan termasuk harga barang.

Bahkan, kebimbangan kepada kenaikan itu juga bukan hanya membabitkan individu yang mempunyai pinjaman rumah, sebaliknya mereka yang menyewa juga bakal menerima tempias.

“Dah tentulah pemilik rumah akan naikkan kadar sewa selepas mereka juga terpaksa menghadapi kenaikan ansuran bulanan pinjaman kepada bank,” kata Mohd Aqil.

“Konon nak lawan inflasi, sudahnya bank yang untung rakyat pula merana dengan bebanan kos,” kata Mohd Sham Muhammad Rizal.

Terbaharu, penganalisis menjangkakan akan ada satu lagi kenaikan 25 mata asas November ini.

Ketua Ahli Ekonomi Kumpulan/ Ketua Penyelidik AmBank Research, Dr Anthony Dass berkata, sebab utama OPR terus meningkat kerana pertumbuhan kukuh ekonomi dan kebimbangan inflasi yang didorong oleh faktor bekalan dan permintaan.

“Terdapat kemungkinan lagi kenaikan 25 mata asas yang akan dibuat pada mesyuarat (MPC) November ini, bergantung kepada data akan datang,” katanya.


UMNO sedia kembali jadi parti dominan usai PRU15: Penganalisis

Oleh Ainul Illia Meor Suzurudin

BANGI, 22 Jamadilawal 1442H, Rabu – Perkembangan semasa berkenaan pendirian UMNO ketika ini menunjukkan parti itu semakin yakin bahawa ia kini tidak lagi memerlukan parti lain untuk mencapai kemenangan pada Pilihan Raya Umum ke-15 (PRU15).

Malah, UMNO sudah bersedia untuk kembali kepada status sebagai parti dominan seperti sebelum PRU14 yang lalu, demikian kata penganalisis politik, Dr Mazlan Ali.

Terbaharu, tindakan memecat Tan Sri Annuar Musa adalah antara tindakan paling radikal UMNO selepas gerakan menjatuhkan kerajaan Perak pimpinan Parti Pribumi Bersatu Malaysia (Bersatu) sebelum ini.

“Ini menggambarkan keazaman UMNO untuk memberi tekanan yang berterusan terhadap Perdana Menteri, Tan Sri Muhyiddin Yassin supaya Parlimen segera dibubarkan,” katanya ketika dihubungi Ismaweb.net, hari ini.

Selain itu, hasil mesyuarat-mesyuarat bahagian UMNO seluruh negara menunjukkan majoriti bahagian menolak kerjasama dengan Bersatu.

“Ekoran penggantian Setiausaha Agung Barisan Nasional (BN) dan keputusan mesyuarat-mesyuarat bahagian, saya fikir mesyuarat MT malam ini mungkin akan memutuskan secara muktamad tentang hubungan bersama Bersatu dan kedudukan BN dalam kerajaan Perikatan Nasional (PN).

“Ini sebenarnya adalah untuk memberi tekanan berterusan kepada Muhyiddin yang bakal kehilangan majoriti dan memutuskan untuk dibubarkan Parlimen,” katanya.

Ketika ditanya sama ada ini adalah manifestasi kepada ‘hilangnya sabar’ UMNO terhadap Bersatu, Dr Mazlan berkata, UMNO pada hakikatnya menganggap Bersatu sebagai ancaman terhadap survival mereka.

“Di Sabah, UMNO kehilangan negeri itu kepada PN walaupun UMNO pernah berkuasa di negeri itu selama 27 tahun.

“UMNO bimbang di atas pengaruh Muhyiddin dan Bersatu yang kian bertambah ekoran dasar-dasar Perdana Menteri yang baik sepanjang pentadbiran beliau kira-kira 10 bulan yang lalu.

“UMNO juga tidak berpuas hati di atas pengagihan jawatan-jawatan dalam kerajaan yang dianggap tidak seimbang dan seolah-olah meminggirkan UMNO. Keadaan ini tidak dinafikan sangat mengecewakan UMNO yang menganggap Bersatu cuba melemahkan mereka,” katanya lagi.

Sementara itu, mengulas mengenai khabar angin yang menyatakan bahawa PRU15 dijangka diadakan tahun ini, Dr Mazlan berkata, beliau tidak bersetuju jika ia diadakan dalam masa terdekat.

“Saya menilai bahawa PRU tidak begitu sesuai diadakan dalam masa terdekat kerana dikhuatiri pandemik COVID-19 akan lebih buruk, sebagaimana kesan daripada Pilihan Raya Negeri (PRN) Sabah September lalu.

“Saya menilai PRU15 jika diadakan sekarang belum tentu dapat mengatasi masalah ketidakstabilan politik kerana kedudukan yang agak seimbang antara parti-parti politik yang ada sekarang,” katanya.


Keputusan PRU15 penentu politik negara kembali stabil atau terus parah

Oleh Athirah Huda Zalhe

BANGI, 24 Rabiulakhir 1444H, Sabtu – Menjelang proses pengundian dan keputusan Pilihan Raya Umum Ke-15 (PRU15) esok, timbul tanda tanya sama ada negara bakal menikmati kestabilan politik dan menamatkan kemelut yang tercetus sejak PRU 2018.

Atau mungkinkah pilihan raya kali ini hanya menjadi ‘pentas perang’ golongan pemain politik untuk menunjukkan lagak pengaruh mereka, tanpa memikirkan kesannya kepada kestabilan negara dan kebajikan rakyat.

Tidak dinafikan pertukaran pemerintahan pada 2018 telah mencorak landskap politik negara ke arah yang sukar dijangka, apatah lagi Malaysia mencatat rekod menyaksikan perubahan tampuk pemerintahan sebanyak tiga kali dalam tempoh lebih empat tahun ini.

Bermula dengan kejatuhan parti tertua negara – Barisan Nasional (BN) – sehingga terbentuknya kerajaan Pakatan Harapan (PH) dan kemudian berterusan dengan episod kerajaan ‘pintu belakang’, kepincangan dalam arena politik Malaysia seolah tidak berkesudahan.

Justeru, benarkah pelaksanaan PRU15 ini menjadi penamat kepada semua kemelut yang melanda politik negara, atau sebaliknya rakyat akan terpaksa ‘menelan’ tingkah pemain politik yang saling bermusuhan.

Menurut penganalisis politik, Dr Isa Hamzah, mustahil untuk mana-mana parti gabungan boleh mendapat majoriti mudah untuk membentuk kerajaan pada pilihan raya kali ini.

Apatah lagi, trend terkini membabitkan pertambahan bilangan pengundi secara automatik iaitu 5.8 juta orang, di mana 1.2 juta daripadanya adalah mereka yang berusia 21 tahun ke bawah.

“Kedua-dua kelompok baharu ini sukar untuk kita ketahui trend dia kerana itu pembolehubah yang perlu diambil kira dalam PRU15 untuk membuat andaian.

“Oleh kerana tiada trend ini, maka kita tidak boleh masukkan di dalam analisis dan hanya menunggu dengan penuh debaran akan keputusan PRU15 esok hari,” katanya kepada Ismaweb.net, hari ini.

Berdasarkan pemerhatian semasa, Dr Isa menjangkakan keputusan Pakatan Harapan (PH) mempunyai kelebihan mendominasi bilangan kerusi, melihat kepada komposisi parti itu.

“Bagaimanapun PH mungkin tidak mendapat majoriti mudah dan masih memerlukannya bergabung dengan mana-mana parti lain untuk membentuk kerajaan.

“Namun, itu bukan bermakna PH boleh membentuk kerajaan dengan mudah, kerana parti lain yang tidak mendominasi bilangan kerusi juga berpotensi tubuh kerajaan jika mereka setuju bergabung dan cukup bilangan kerusi.

“Contohnya jika BN, Perikatan Nasional, PAS, Warisan bergabung dan cukup bilangan kerusi, maka mereka boleh bentuk kerajaan,” katanya.

Diminta mengulas mengenai kedudukan Gerakan Tanah Air (GTA) dalam perolehan bilangan kerusi, Dr Isa mengakui meskipun baharu ditubuhkan, gabungan itu mempunyai agenda serta perjuangan yang jelas dalam politik.

Apatah lagi, gabungan berkenaan turut dipimpin oleh tokoh politik paling berpengalaman dalam negara iaitu Tun Dr Mahathir Mohamad, katanya.

“Bagaimanapun, sebagai koalisi baharu, saya jangka agak sukar untuk GTA memenangi banyak kerusi, dan gabungan itu memerlukan beberapa penggal lagi untuk dikenali.

“Saya rasa GTA boleh menang lima ke 10 kerusi, dan ia sudah memadai untuk mereka boleh berunding, memandangkan kerajaan tidak stabil dan tidak kuat.

“Maka, mana-mana gabungan yang ada kerusi sangat berharga ketika itu untuk membolehkan pembentukan kerajaan,” katanya.


Kadar pengangguran turun kepada 4.3 peratus

KUALA LUMPUR, 4 Jamadilawal 1443H, Khamis – Kadar pengangguran domestik turun dengan cepat untuk bulan ketiga berturut-turut kepada 4.3 peratus pada Oktober berbanding 4.5 peratus pada September.

Ia mencerminkan pemulihan berterusan dalam ekonomi domestik dan pengetatan pasaran buruh.

Kenanga Investment Bank Bhd menyatakan bahawa pengangguran domestik turun untuk bulan ketiga berturut-turut kepada 3.4 peratus bulan ke bulan (MoM) berbanding -2.6 peratus pada September, menjadikan jumlah penganggur ke paras terendah iaitu 705,000 berbanding 729,600 pada bulan September.

Firma penyelidikan itu juga menyatakan bahawa peningkatan pekerjaan mencatatkan pertumbuhan berterusan pada 0.6 peratus MoM pada Oktober, berikutan penciptaan pekerjaan yang mampan.

Tenaga buruh domestik berkembang 0.4 peratus MoM pada Oktober, menjadikan jumlah tenaga buruh ke rekod tertinggi iaitu 16.26 juta orang berbanding 16.19 juta pada September.

Penciptaan pekerjaan baharu melonjak ke paras tertinggi 16 bulan iaitu 91,100 berbanding 86,900 pada September.

Kadar penyertaan tenaga buruh meningkat kepada 68.8 peratus pada Oktober untuk bulan ketiga berturut-turut.

Kenanga menyatakan bahawa peningkatan berterusan dalam ekonomi domestik dijangka berterusan pada suku keempat (Q4) 2021 selaras dengan penyambungan semula kebanyakan aktiviti ekonomi hasil daripada kemajuan kempen vaksinasi COVID-19 dan pelbagai sokongan dasar yang berterusan.

“Walau bagaimanapun, kami masih mengekalkan pandangan optimistik yang berhati-hati terhadap pasaran buruh untuk 2022, memandangkan risiko penurunan berterusan yang dikaitkan dengan perkembangan COVID-19, terutamanya dengan kemunculan varian Omicron baharu.

“… dan kini merebak ke seluruh dunia, termasuk kes pertama dikesan di Malaysia pada 2 Disember,” kata firma penyelidikan itu.


Zahid yakin Pulau Pinang milik PH-BN

GEORGE TOWN, 19 Muharam 1445H, Ahad – Timbalan Perdana Menteri, Datuk Seri Dr Ahmad Zahid Hamidi yakin Pulau Pinang yang merupakan negeri kelahiran Datuk Seri Anwar Ibrahim akan terus dipacu dengan kemajuan teknologi di bawah kepimpinan Anwar sebagai Perdana Menteri Malaysia.

Beliau berkata, walaupun Pulau Pinang merupakan negeri kedua termaju selepas Selangor, negeri itu akan terus diberi perhatian oleh Perdana Menteri.

“Kalau inilah insannya dan tokohnya yang akan memacu Malaysia ke arah sebuah negara maju, maka tidak ada sebab (rakyat) Pulau Pinang tidak memberikan dukungan kepada Kerajaan Perpaduan di Pulau Pinang dan seluruh Malaysia,” katanya ketika berucap pada Jelajah Perpaduan MADANI Pulau Pinang di Kampung Melayu, Air Itam di sini malam tadi.

Oleh itu, Ahmad Zahid berkata, semua rakyat tanpa mengira perbezaan kaum dan agama perlu mendukung kerajaan Pulau Pinang di bawah kepimpinan Ketua Menteri Chow Kon Yeow.

Beliau turut menyatakan keyakinan bahawa Pulau Pinang akan sekali lagi diterajui oleh pentadbiran Kerajaan Perpaduan selepas Pilihan Raya Negeri (PRN) nanti.

“Biarpun sudah 15 tahun BN (Barisan Nasional) dan UMNO tidak menyertai kerajaan Pulau Pinang, saya yakin atas keikhlasan Perdana Menteri dan atas restu Chow, BN akan menjadi sebahagian daripada kerajaan Pulau Pinang yang baharu,” katanya.

Sehubungan itu, Ahmad Zahid mahu semua jentera BN memberi sokongan kepada semua calon Pakatan Harapan (PH) yang bertanding pada PRN kerana jentera PH juga telah memberi komitmen akan bekerja keras untuk memenangkan calon BN di Pulau Pinang.  – Bernama


Isu 1.2 juta pelancong China ‘hilang’ bom jangka pada negara

Oleh Athirah Huda Zalhe

BANGI, 4 Safar 1444H, Khamis – Kehilangan kira-kira 1.2 juta pelancong warga China yang didakwa tidak keluar dari Malaysia dalam tempoh tiga tahun lalu dianggap sebagai ‘bom jangka’ kepada negara.

Meskipun angka itu didakwa tidak tepat, keberadaan mereka tetap mengundang risiko terhadap keselamatan nasional.

Baru-baru ini, Menteri Dalam Negeri, Datuk Seri Hamzah Zainudin berkata, kementeriannya akan memberi penjelasan semula berhubung isu lebih 1.2 juta rakyat China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

“Jumlah itu tidak betul. Kita akan betulkan untuk memperbaiki persepsi yang salah,” katanya.

Julai lalu, Kementerian Dalam Negeri (KDN) melaporkan, rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043.

Namun, jumlah warga China yang keluar dari negara ini bagi tempoh sama hanya seramai 5,954,765 iaitu kurang 1,222,278 orang berbanding jumlah yang masuk.

Mengulas isu ini, pemerhati politik antarabangsa, Prof Dr Azmi Hassan berkata, apa jua situasi, ia bukan sahaja mendatangkan masalah kepada rakyat, bahkan juga terhadap warga asing yang berada di Malaysia secara sah.

Justeru, kerajaan dan agensi penguatkuasaan perlu mengambil perhatian serius terhadap sejumlah besar warga China yang didakwa tidak keluar dari Malaysia seperti dimaklumkan Kementerian Dalam Negeri (KDN) di Dewan Rakyat sebelum ini.

“Ini agak membimbangkan kerana satu juta lebih itu adalah begitu ramai dan tidak dinafikan juga, pelancong China yang datang ke Malaysia dan tidak keluar ini, mereka bekerja di sini.

“Bukan sahaja warga China yang perlu diberi perhatian, tetapi juga pelancong-pelancong daripada negara lain,” katanya kepada Ismaweb.net, hari ini.

Beliau berkata, selain ada warga China yang tinggal di Malaysia melebihi tempoh had masa, terdapat juga warga asing lain yang perlu diberi perhatian seperti Bangladesh, Rohingya dan Indonesia.

“Kerana dalam keadaan mereka berada dalam keadaan yang tidak sah, maka apa juga pekerjaan yang mereka lakukan juga dikatakan tidak sah dan ini boleh memudaratkan keselamatan negara.

“Ia juga boleh dikatakan menghalang warga tempatan bekerja sedangkan mereka boleh menawarkan diri mereka dengan harga buruh atau harga upaya yang lebih murah,” katanya.

Dr Azmi berkata, dalam hal ini, kekuatan politik amat diperlukan daripada kementerian serta agensi terlibat, selain melaksanakan operasi secara besar-besaran mengesan ‘kehilangan’ jutaan pelancong berkenaan.

“Ia memerlukan ketangkasan pihak imigresen umpamanya dalam menangani isu ini.

“Jadi, kerjasama di antara imigresen, PDRM dan banyak lagi agensi-agensi kerajaan diperlukan kerana isu ini perlu diselesaikan,” katanya.


Malaysia beri amaran kesan serius jika Sweden membisu ahli politik bakar al-Quran

BANGI, 1 Rejab 1444H, Isnin – Malaysia menggesa kerajaan Sweden mengambil tindakan segera terhadap ahli politik ekstrem, Rasmus Paludan yang bertindak melampau membakar senaskah al-Quran di Stockholm pada Sabtu lalu.

Mengutuk sekeras-kerasnya tindakan itu, Menteri Luar Negeri, Datuk Seri Zambry Abd Kadir berkata, tindakan kerajaan Sweden untuk tidak mengambil tindakan bagi menghentikan aktiviti melampau ini walaupun ada bantahan daripada pelbagai pihak, tidak boleh diterima sama sekali.

Beliau berkata, ia boleh memberi kesan yang serius terhadap hubungan antara Sweden dan umat Islam di seluruh dunia.

“Malaysia menggesa kerajaan Sweden untuk mengambil tindakan segera terhadap pelaku perbuatan terkutuk ini dan mengambil langkah yang serius untuk memerangi sentimen Islamofobia yang semakin membimbangkan di Sweden.

“Tindakan keji ini jelas merupakan serangan secara terang-terangan terhadap Islam dan umat Islam di seluruh dunia, yang telah melampaui batas moral dan norma hak kebebasan bersuara,” katanya dalam kenyataan, hari ini.

Zambry berkata, ketaksuban, perkauman dan penodaan keji terhadap kitab suci itu, tanpa mengira agama adalah tidak boleh diterima serta wajar dikutuk.

Katanya, Malaysia mengulangi bahawa kebebasan bersuara tidak boleh disamakan dengan kebebasan menghina kerana ia bertentangan dengan prinsip sejagat dalam menghormati agama.

“Malaysia menggesa masyarakat antarabangsa untuk bekerjasama memerangi sentimen Islamofobia dan menggalakkan hubungan harmoni serta kewujudan bersama secara aman di kalangan individu yang berbeza agama dalam komuniti global yang pelbagai.

“Malaysia akan terus bekerjasama rapat dengan komuniti antarabangsa bagi mencegah dan menghapuskan segala bentuk keganasan dan kebencian terhadap Islam, termasuk sentimen Islamofobia dan ekstremisme,” katanya.


558,270 orang daftar tunai haji tahun ini

RIYADH, 14 Zulkaedah 1442H, Jumaat – Kementerian Haji dan Umrah Arab Saudi mengumumkan, tempoh pendaftaran melalui portal dalam talian untuk menunaikan haji tahun ini sudah tamat, sambil memaklumkan bahawa 558,270 orang telah memohon untuk menunaikan ibadah berkenaan.

Kementerian berkata, fasa kedua pendaftaran dan pemilihan pakej akan bermula pada hari ini (25 Jun).

Daripada 558,270 yang memohon untuk melaksanakan ibadah haji tahun ini, 59 peratus adalah pemohon lelaki, dan 41 peratus adalah wanita.

Tiga peratus pemohon berumur di bawah 20 tahun, sementara 26 peratus adalah dari kelompok umur 21-30 tahun, dan 38 peratus dari kelompok umur 31-40, menurut statistik yang dikeluarkan oleh Kementerian Haji dan Umrah.

Kementerian itu menambah, bahawa 20 peratus pemohon tergolong dalam kelompok umur 41-50, dan 11 peratus dari kelompok umur 51-60, sementara hanya dua peratus dari mereka yang memohon berusia lebih dari 60 tahun.

Awal bulan ini, Arab Saudi mengumumkan akan mengehadkan ibadah haji tahun ini kepada 60,000 penduduk dan warganegara yang tinggal di negara itu ekoran wabak COVID-19 yang sedang menular. – Agensi


Lantik Tajuddin Duta Besar Malaysia ke Indonesia bencana memalukan negara

BANGI, 17 Syawal 1443H, Rabu – Pelantikan Datuk Seri Tajuddin Abdul Rahman sebagai Duta Besar Malaysia ke Indonesia bukan sahaja tidak sesuai, bahkan dianggap satu bencana yang amat memalukan negara.

Ini kerana, seluruh negara masih trauma dengan profesionalisme yang ditunjukkan beliau sebagai Pengerusi Bukan Eksekutif Prasarana Malaysia Bhd dalam menguruskan kes pertembungan tren Transit Aliran Ringan (LRT) pada Mei tahun lepas.

Sebelum ini, Tajuddin dikecam pelbagai pihak kerana didakwa tidak sensitif ketika mengendalikan sidang media berhubung tragadi kemalangan membabitkan dua tren LRT laluan Kelana Jaya.

Atas dasar itu, Setiausaha Agung BERJASA, Ir Ts Muhammad Lukman Al Hakim berpendapat, imej orang tua yang bongkak, berfikiran kolot dan sering melakukan jenaka tidak kelakar amat tidak sesuai untuk menjadi duta di negara jiran yang dijangka bakal menjadi kuasa ekonomi keempat terbesar dunia pada 2040.

Bahkan, pelantikan itu juga menimbulkan pelbagai persoalan, termasuk sama ada Tajuddin mampu memperkukuh hubungan ekonomi kedua-dua negara yang menyumbang sebagai pengeluar 85 peratus minyak sawit global.

Lukman tertanya-tanya sama ada Malaysia dan Indonesia perlu bersaing, atau bekerjasama sebagai satu kuasa dunia terutama bagi menangani persepsi buruk minyak sawit dari negara Kesatuan Eropah (EU) yang menyebabkan pengurangan permintaan yang amat ketara.

“Apakah strategi bagi menambahbaik kerjasama dan perancangan strategik ketenteraan bagi kedua-dua negara untuk mempertahankan kedaulatan dan keselamatan Selat Melaka sebagai selat terpenting dan paling strategik dalam perdagangan dunia yang dilalui oleh hampir 100,000 buah kapal setiap tahun?

“Bagaimana pula dengan isu Pekhimat Domestik Indonesia (PDI) yang terkait pembekalan pembantu rumah dan pekerja asing dari Indonesia yang masih belum selesai? Masalah alam sekitar terutamanya jerebu? Polemik sempadan antarabangsa di Pulau Ambalat?

“Selain menyelesaikan masalah, adakah Tajuddin mampu menjayakan pelbagai perancangan strategik masa depan antara kedua-dua negara seperti kerjasama dalam bidang pendidikan, pelancongan serta sinergi hasil bumi bagi menjana ekonomi bertaraf dunia?,” soalnya.

Terdahulu, sebuah portal berita melaporkan bahawa Tajuddin dijadual melaporkan diri sebagai Duta Besar Malaysia ke Indonesia akhir bulan ini.

Tajuddin, 74, sebelum ini pernah menyertai delegasi rasmi ketika lawatan kerja Perdana Menteri ke Indonesia bertemu Presiden Joko Widodo pada November lalu.

Jawatan Duta Besar Malaysia di Indonesia kini kosong dengan yang terakhir disandang Datuk Zainal Abidin Bakar.


Kelantan benar majlis nikah dan kenduri, kehadiran 50 peratus

KOTA BHARU, 7 Jamadilakhir 1443H, Isnin – Majlis akad nikah dan kenduri di Kelantan dibenarkan bagi individu yang lengkap vaksin COVID-19 dengan kehadiran 50 peratus kapasiti ruang premis berkuat kuasa serta merta.

Pengarah Jabatan Hal Ehwal Agama Islam Kelantan (JAHEAIK), Datuk Che Mohd Rahim Jusoh berkata, individu yang hadir perlu mematuhi penjarakan fizikal.

“Individu yang lengkap menerima vaksin dibenarkan membawa kanak-kanak berusia 12 tahun ke bawah dan ia perlu mematuhi protokol kesihatan umum.

“Kursus praperkahwinan Modul Bersepadu Kursus Pra Perkahwinan Islam (MBKPI) masih dijalankan secara dalam talian.

“Perkhidmatan khidmat nasihat dan runding cara dijalankan secara dalam talian dan bersemuka dengan mematuhi prosedur operasi standard (SOP) yang ditetapkan,” katanya dalam kenyataan, hari ini.

Che Mohd Rahim menjelaskan, segala arahan dan ketetapan yang dikeluarkan oleh Majlis Keselamatan Negara dan Kementerian Kesihatan dari semasa ke semasa adalah terpakai.

SOP tersebut dikeluarkan oleh Bahagian Undang-undang Keluarga Islam sepanjang tempoh Fasa Empat Pelan Pemulihan Negara (PPN) dan ia juga merujuk kepada situasi semasa berkaitan wabak COVID-19 di Kelantan.

Bagaimanapun beliau berkata, semua arahan dikeluarkan sebelum ini adalah terbatal.


COVID-19: Malaysia catat sejarah tiada penularan tempatan

PUTRAJAYA, 9 Zulkaedah 1441H, Rabu – Tiada kes yang dilaporkan mendapat jangkitan dari dalam negara iaitu penularan tempatan, sama ada dalam kalangan warganegara Malaysia mahupun bukan warganegara.

Ketua Pengarah Kesihatan Datuk Dr Noor Hisham Abdullah berkata, selain itu buat pertama kalinya, Malaysia mencatatkan kes harian COVID-19 yang terendah pada hari ini iaitu dengan hanya satu kes baharu sepanjang gelombang kedua pandemik itu dengan jumlah keseluruhan 8,640 kes.

“Sukacita dimaklumkan bahawa tiada kes penularan dalam negara yang dilaporkan pada hari ini.

“Ingin dimaklumkan bahawa satu kes baharu yang dilaporkan adalah kes import yang mendapat jangkitan di luar negara iaitu Turki. Syabas kepada semua pihak terutama masyarakat Malaysia di atas pencapaian ini,” katanya pada sidang media hari ini.

Dr Noor Hisham berkata, terdapat 21 kes yang telah pulih dan dibenarkan discaj pada hari ini menjadikan jumlah kes kumulatif pulih 8,375 kes. – Bernama


PM umum peruntukan RM5 juta kepada MBM

PORT DICKSON, 8 Zulkaedah 1444H, Ahad – Perdana Menteri Datuk Seri Anwar Ibrahim mengumumkan peruntukan RM5 juta kepada Majlis Belia Malaysia (MBM) setahun bagi memperkasakan golongan muda untuk memacu negara.

Beliau berkata keyakinan dan kesungguhan kepimpinan Presiden MBM Mohd Izzat Afifi Abdul Hamid telah menjayakan Negara Madani, dengan keyakinan serta sokongan padu para belia di negara ini.

“Kesungguhan pimpinan MBM, termasuk menjayakan Negara Madani dengan keyakinan dan ilmu, maka saya setuju peruntukan RM5 juta setahun. MBM istimewa kerana badan-badan yang mewakilli persatuan, kaum, agama boleh menyatukan para belia dengan semangat perpaduan.

“MBM penting dalam menyelamatkan negara kita dalam membina kekuatan baharu,” katanya ketika berucap pada Majlis Sambutan Hari Belia Negara 2023 di Padang Pejabat Daerah dan Tanah Port Dickson di sini hari ini.

Turut hadir Menteri Besar Negeri Sembilan Datuk Seri Aminuddin Harun serta Menteri Belia dan Sukan Hannah Yeoh Tseow Suan.

Anwar berkata MBM perlu memperincikan laporan mengenai hala tuju, menerusi peruntukan yang diumumkan itu, dan beliau mahukan dalam tempoh sebulan ini, MBM memberikan laporan mengenai rancangan pertubuhan itu bagi menambah keanggotaan para belia.

“Keduanya memastikan penyertaan wanita di semua peringkat termasuk pimpinan MBM, bermula dengan penyertaan 30 peratus, dan ketiganya memperhebatkan program, ekonomi, latihan serta kebajikan termasuk kesedaran belia dalam menunaikan tanggungjawab mereka dalam negara ini,” katanya.

Beliau berkata para belia perlu mempunyai keyakinan, idealisme, berprinsip, menghormati antara satu sama lain dan tolak segala rasuah.

“Anak muda sekarang mesti sedar bahawa masa depan mereka tentukan, dengan syarat mereka mempunyai komitmen, sikap mahu menimba ilmu dan menolak kemungkaran, tolak rasuah dan kezaliman dan angkat martabat rakyat,” katanya.

Bersempena Hari Belia Negara kali ini yang bertemakan ‘Ini Masa Kita’, Anwar berkata jangan ada pula yang menggunakan agama dan kaum untuk merosakkan negara. -Bernama


Ahli Parlimen dibenar pakai baju batik Malaysia ke persidangan setiap Khamis

KUALA LUMPUR, 4 Rabiulawal 1443H, Isnin – Jawatankuasa Dewan telah bersetuju cadangan pemakaian baju batik Malaysia berlengan panjang bagi Ahli-Ahli Parlimen ketika menghadiri persidangan Dewan Rakyat setiap hari Khamis.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar ketika membacakan syor itu di Persidangan Dewan Rakyat berkata, cadangan Menteri Pelancongan, Seni dan Budaya Datuk Seri Nancy Shukri itu bertujuan mendukung warisan negara.

“Pemakaian baju batik ini bukanlah mandatori dan adalah secara sukarela,” katanya ketika membacakan Penyata Jawatankuasa Dewan di sini hari ini.

Wan Junaidi yang juga Ahli Parlimen Sabtubong turut membacakan dua syor lagi iaitu berkaitan komposisi ahli untuk semua Jawatankuasa Pilihan Khas ditambah dari tujuh ahli kepada sembilan ahli iaitu lima Ahli Parlimen kerajaan dan empat Ahli Parlimen Pembangkang.

Selain itu juga cadangan penubuhan Jawatankuasa Pilihan Khas yang baharu iaitu Jawatankuasa Pilihan Khas Hal Ehwal Antarabangsa (Special Select Committee on International Affairs).

“Pertambahan itu katanya selaras dengan Peraturan 82 (1) Peraturan-peraturan Majlis Mesyuarat Dewan Rakyat dan penambahan kepada sembilan Jawatankuasa Pilihan Khas yang telah ditubuhkan,” katanya.

Wan Junaidi berkata Jawatankuasa Dewan juga bersetuju agar terma rujukan bagi Jawatankuasa-jawatankuasa Pilihan Khas ini hendaklah mengandungi perkara-perkara berikut, termasuk tujuan penubuhan; keanggotaan sembilan orang ahli termasuk pengerusi, dan tempoh pelantikan selama dua tahun atau dua penggal; kuasa memanggil dan penyata Dewan.

Syor-syor itu kemudian disokong oleh Timbalan Menteri Kewangan I, Mohd Shahar Abdullah yang juga Ahli Parlimen Paya Besar dan disetujukan majlis mesyuarat.- Bernama


‘Masalah sukar dihapus bila bahasa Melayu dibunuh orang sendiri’

BANGI, 22 Zulhijjah 1441H, Rabu – Sejak pengisytiharan kemerdekaan Persekutuan Tanah Melayu pada 31 Ogos 1957, pancang kenegaraan tidak pernah berdiri aman tanpa gugatan.

Malah, goncangan terhadap pancang itu semakin kuat apabila ‘kebebasan bersuara’ – antara elemen hak asasi manusia, dijadikan landasan perlawanan oleh golongan buta sejarah yang tidak mahu menerima hakikat sejarah pembentukan negara.

Walaupun kita akan menyambut kemerdekaan pada penghujung Ogos ini, tetapi pergelutan budaya masih terus berpencak dan tidak memperlihatkan tanda berakhir, kata Presiden Persatuan Penulis Nasional Malaysia (PENA) Dr Mohamad Saleeh Rahamad.

Tanpa henti, pelbagai bentuk goncangan menggegarkan keabsahan Perlembagaaan, terutama berkait kedudukan Raja-Raja Melayu, bahasa Melayu dan Islam, katanya menulis di Berita Harian hari ini.

Mengambil contoh bidang pendidikan, beliau berkata, pejuang bahasa tidak berhenti berlawan dengan pencemar kedaulatan bahasa Melayu, yang mana satu demi satu usaha dilakukan pendukung bahasa Inggeris untuk mengesampingkan bahasa Melayu sebagai bahasa pengantar.

“Misalnya, Pengajaran dan Pembelajaran Sains dan Matematik dalam Bahasa Inggeris (PPSMI) dibatalkan, tetapi Program Dwibahasa (DLP) terus berjalan. Baru-baru ini, Timbalan Menteri Pendidikan I, Datuk Dr Mah Hang Soon, menegaskan Kementerian Pendidikan akan meneruskan DLP di sekolah yang bersetuju melaksanakannya.

“Ini sebenarnya usaha membenamkan status bahasa Melayu sebagai aset budaya bernilai politik dan ekonomi. Dengan pelaksanaan DLP akan wujud pemecahan darjat antara dua jenis sistem. Bahasa Melayu dan penggunanya akan terpinggir, manakala masyarakat berbahasa Inggeris diagungkan.

“Banyak ketempangan dalam pelaksanaan DLP tidak didedahkan bagi memelihara kewujudannya. Bangkangan berhujah daripada pelbagai pihak pun tidak dipedulikan lagi. Akhirnya bahasa Melayu dalam sistem pendidikan akan tergusur ke jurang dan lenyap ditindih sejarah,” katanya.

Manakala, dalam agensi kerajaan katanya, berlaku juga penyusupan ‘keagungan kulit putih’ dengan menggunakan bahasa Inggeris dalam surat dan mesyuarat, walaupun ada surat pekeliling daripada Ketua Setiausaha Negara mewajibkan penggunaan bahasa Melayu.

“Sedangkan tali barut atau komprador dalam kalangan orang Melayu sendiri tidak segan silu menunjukkan kuasa mereka untuk menggunakan bahasa Inggeris.

“Inilah masalah yang sukar dihapuskan apabila bahasa Melayu dibunuh orang sendiri,” katanya.


7 lagi positif COVID-19 kluster Penjara Reman adalah banduan

GEORGE TOWN, 22 Safar 1442H, Sabtu – Tujuh lagi individu positif COVID-19 yang disahkan semalam membabitkan kluster Penjara Reman di Penjara Reman Pulau Pinang adalah banduan yang tinggal di dalam sel sama dengan lapan orang yang turut positif sebelum ini.

Pengarah Penjara Reman Pulau Pinang Mohamed Jusoh Ismail berkata kesemua mereka kini menerima rawatan di Hospital Pulau Pinang dan dalam keadaan stabil.

“Tujuh lagi individu yang disahkan positif COVID-19 semalam merupakan banduan daripada sel sama dengan lelaki yang meninggal dunia pada 5 Oktober lepas dan tujuh (banduan) yang juga positif sebelum ini, setakat ini kami belum tahu punca bagaimana mereka dijangkiti penyakit itu.

“Mana-mana banduan atau petugas yang mempunyai kontak rapat dengan mereka (tujuh individu positif COVID-19) telah diasingkan serta dikuarantin dalam usaha membendung penularan wabak COVID-19 di dalam penjara,” katanya ketika dihubungi Bernama hari ini.

Ujian saringan COVID-19 ke atas banduan masih diteruskan dan sehingga semalam, kira-kira 1,000 banduan daripada 2,300 orang yang berada di dalam penjara telah disaring.

Mohamed Jusoh berkata kesemua 320 petugas di Penjara Reman Pulau Pinang telah selesai menjalani ujian saringan COVID-19 dan tiada kakitangan yang didapati positif penyakit itu.

“Kami akan pastikan semua banduan yang berada di dalam penjara menjalani ujian saringan COVID-19, saya bagi pihak Penjara Reman Pulau Pinang mengucapkan terima kasih atas kerja keras pasukan perubatan Kementerian Kesihatan (KKM) yang bertungkus lumus setiap hari memastikan mereka (banduan) menjalani ujian saringan,” katanya.

Beliau berkata sejak terdapat kes COVID-19 di Penjara Reman Pulau Pinang pada 5 Oktober, semua banduan baharu dihantar ke penjara sementara iaitu Pusat Latihan Khidmat Negara (PLKN) untuk dikuarantin terlebih dahulu.

Sementara itu, tinjauan Bernama mendapati terdapat pergerakan kenderaan KKM membawa petugas mereka masuk ke dalam kawasan penjara untuk menjalankan ujian saringan COVID-19 ke atas banduan seawal 8 pagi.

Semalam, Ketua Pengarah Kesihatan Tan Sri Dr Noor Hisham Abdullah memaklumkan terdapat tujuh lagi kes COVID-19 baharu membabitkan kluster Penjara Reman direkodkan dan menjadikan keseluruhan sebanyak 15 kes termasuk banduan yang meninggal dunia pada 5 Oktober. – Bernama


Janin dalam tandas

KUALA LUMPUR, 10 Syawal 1443H, Rabu – Janin bayi yang cukup sifat ditemukan orang awam di dalam tandas di sebuah stesen minyak di Danau Kota, Setapak.

Ketua Polis Daerah Wangsa Maju Supt Ashari Abu Samah berkata, pihaknya menerima maklumat berhubung kejadian kira-kira 4.57 petang semalam dan sepasukan pegawai serta anggota telah menjalankan siasatan di tempat kejadian.

Menurutnya, siasatan awal mendapati janin lelaki yang dianggarkan berusia enam hingga lapan bulan itu telah dibuang ke dalam mangkuk tandas di stesen minyak tersebut.

“Janin tersebut dibawa ke unit forensik Hospital Kuala Lumpur untuk bedah siasat dan siasatan masih dijalankan berhubung kejadian,” katanya dalam kenyataan malam tadi.

Ashari berkata orang ramai yang mempunyai maklumat berhubung kes tersebut boleh menghubungi Ibu Pejabat Daerah Wangsa Maju di talian 03-92899222 atau Hotline Kuala Lumpur 03-21159999 atau balai polis berhampiran.

Kes disiasat mengikut Seksyen 318 Kanun Keseksaan iaitu menyembunyikan kelahiran dengan membuang mayat dengan sulit yang memperuntukkan hukuman penjara maksimum dua tahun atau denda atau kedua-duanya. – Bernama


Pelarian Syria hingga kini masih dihujani peluru, bom

BANGI, 15 Rabiulakhir 1442H, Selasa – Meskipun kebanyakan rakyat Malaysia terjejas teruk akibat COVID-19, hakikatnya keadaan penduduk di Syria – negara yang dilanda perang – lebih buruk selepas wabak menular di negara itu.

Walaupun sebelum adanya pandemik ini, empat daripada lima rakyat Syria sudah sedia miskin apabila hampir sedekad berperang.

Presiden Majlis Belia Malaysia (MBM), Jufitri Joha berkata, selepas hampir sembilan tahun perang saudara, situasi di Syria terus memburuk dengan akhir 2019 mencatatkan 6.2 juta rakyat itu menjadi pelarian di dalam negara (IDP).

“Sudah jatuh ditimpa tangga, begitulah nasib menimpa pelarian Syria yang hingga kini masih dihujani peluru dan bom.

“Ditambah pula dengan ujin COVID-19, ibarat kata berat untuk mata melihat, berat lagi bahu yang memikulnya,” katanya dalam tulisan di Berita Harian, hari ini.

Beliau berkata, keperluan bantuan kemanusiaan, makanan asas dan perubatan sangat mendesak, khususnya untuk golongan rentan seperti kanak-kanak, wanita hamil, orang kurang upaya (OKU) dan warga emas yang teruk terkesan.

“Dengan keadaan dunia dalam kesusahan, nasib mereka semakin ditelan masa dan zaman.

“Dengan suasana perang yang masih berterusan, kejadian banjir di sesetengah tempat, kejatuhan mata wang Syrian Pound (SYP) sehingga 90 peratus lemah berbanding permulaan awal tahun, pengangguran, kenaikan harga barang dan musibah COVID-19 melengkapkan lagi kesusahan mereka,” katanya.

Jufitri berkata, kesusahan itu juga dirasai negara lain seperti Palestin – yang masih dijajah rejim Israel -, Timur Leste dan Sudan Selatan.

“Semua data ini benar-benar menginsafkan kita, belia dan rakyat Malaysia kerana sekurang-kurangnya kita masih berada di Malaysia, cuma perlukan semangat luar biasa untuk bangkit.

“Bagi yang diberikan kelebihan rezeki dan kudrat, teruskan membantu rakyat Malaysia yang susah di samping menghulurkan sedikit derma kepada sahabat kita di luar negara,” katanya.

Konflik di Syria kini sudah memasuki tahun ke-10 apabila rejim Bashar al-Assad memperkukuh kedudukan di negara yang dilanda perang dan kehancuran ekonomi, akibat campur tangan asing.

Sejak itu, sekurang-kurangnya 384,000 individu terkorban, termasuk lebih 116,000 orang awam.

Konflik yang berlaku turut menyebabkan lebih 11 juta rakyat di dalam dan luar negara itu kehilangan tempat tinggal yang memaksa mereka menjadi pelarian di negara jiran dan Eropah.


Rosmah fail permohonan batal perbicaraan kes rasuah

KUALA LUMPUR, 25 Ramadan 1442H, Jumaat – Datin Seri Rosmah Mansor, yang diarah membela diri atas pertuduhan rasuah berkaitan projek hibrid solar bernilai RM1.25 bilion bagi 369 sekolah luar bandar di Sarawak memfailkan permohonan untuk mengisytiharkan prosiding perbicaraan di Mahkamah Tinggi itu terbatal.

Menurut kertas kausa mahkamah yang diperoleh media hari ini, permohonan pembatalan itu berkisar mengenai kesahihan surat pelantikan bekas Hakim Mahkamah Persekutuan Datuk Seri Gopal Sri Ram sebagai Timbalan Pendakwa Raya dalam kes itu.

Beliau telah memfailkan dua afidavit berasingan untuk menyokong permohonannya melalui pasukan perundangannya Tetuan Akberdin & Co di Mahkamah Tinggi di sini semalam.

Rosmah, 69, juga mahu perisytiharan beliau dibebaskan daripada semua tiga pertuduhan, jika mahkamah memutuskan perbicaraan itu silap.

Pengurusan kes permohonan itu ditetapkan pada Selasa di hadapan Hakim Mahkamah Tinggi Mohamed Zaini Mazlan yang merupakan hakim perbicaraan.

Permohonan itu difailkan berikutan Mahkamah Rayuan pada 8 April lalu membenarkan rayuan Rosmah untuk mendapatkan salinan surat pelantikan Sri Ram, selepas pihak pendakwaan bersetuju menyerahkan dokumen itu kepada pihak pembelaan.

Rosmah membawa perkara itu ke Mahkamah Rayuan setelah Mahkamah Tinggi menolak permohonannya untuk mendapatkan surat pelantikan Sri Ram pada 19 Ogos tahun lepas.

Surat pelantikan itu tidak bertarikh pada atau sebelum 15 November 2018, hari Rosmah didakwa di mahkamah dan tidak ditandatangani oleh Peguam Negara ketika itu, Tan Sri Tommy Thomas.

Sebaliknya, surat itu bertarikh 8 Julai tahun lepas dan ditandatangani Peguam Negara sekarang, Tan Sri Idrus Harun.

Pada 18 Februari 2021, Hakim Mohamed Zaini mengarahkan Rosmah membela diri atas tiga pertuduhan rasuah dan menetapkan sembilan hari iaitu pada 9, 10, 15, 16, 17, 22, 23 Jun serta 12 dan 15 Julai untuk mendengar keterangan Rosmah dan saksi pembelaan lain. – Bernama


Usaha gagalkan Belanjawan 2021 tak bertanggungjawab!

BANGI, 8 Rabiulakhir 1442H, Selasa – Semua Ahli Parlimen dituntut untuk memastikan Belanjawan 2021 diluluskan demi kesejahteraan rakyat dan keamanan negara.

Perbalahan antara pemimpin dan parti politik yang dikhabarkan dalam usaha menggagalkan Belanjawan 2021, adalah tindakan tidak bertanggungjawab serta berlawanan dengan titah Yang di-Pertuan Agong.

Mengikuti setiap perkembangan politik semasa terutamanya mengenai Belanjawan 2021, Pertubuhan-Pertubuhan Pembela Islam (PEMBELA) mengingatkan Ahli-Ahli Parlimen akan keadaan rakyat marhaen yang sedang dalam kesusahan.

Khususnya ketika mengharungi tempoh-tempoh getir sepanjang krisis ekonomi yang disebabkan oleh pandemik COVID-19 yang semakin kritikal.

Pengerusi PEMBELA, Haji Aminuddin Yahaya berkata, rakyat sudah muak dengan perbalahan politik yang hanya menguntungkan pihak dan individu tertentu.

Beliau yakin apa yang rakyat mahukan adalah kestabilan negara ketika memerangi wabak COVID-19 dan berusaha untuk menangani krisis ekonomi yang melanda negara kini.

“PEMBELA sedar ketidakstabilan ini boleh menyebabkan Parlimen dibubarkan dan pilihan raya terpaksa diadakan dalam tempoh terdekat.

“Pilihan Raya Negeri (PRN) Sabah sepatutnya menjadi pengajaran kepada kita agar tidak mengulanginya dengan mengadakan Pilihan Raya Umum (PRU) pula. Jika politik negara stabil, PRU akan diadakan juga sekitar dua tahun lagi.

“Maka, ahli-ahli politik perlu bersabar kerana tempoh itu tidaklah begitu lama tetapi mungkin cukup untuk rakyat menstabilkan kehidupan mereka dalam mengharungi krisis yang melanda,” katanya dalam kenyataan hari ini.

Atas dasar itu, PEMBELA menuntut agar semua ahli politik khususnya Ahli Parlimen untuk memastikan Belanjawan 2021 ini dapat diluluskan demi kesejahteraan rakyat dan keamanan negara serta sejajar dengan saranan Al-Sultan Abdullah Ri’ayatuddin Al-Mustafa Billah Shah baru-baru ini.

“Namun, ini tidak bermakna PEMBELA bersetuju dengan segala yang dicadangkan. Kami yakin ada caranya untuk mengubah intipati belanjawan tanpa menggagalkannya.

“Kami pasti ahli-ahli politik juga menyedari akan hal ini agar ada kepekaan untuk mengutamakan rakyat dan negara dari kepentingan diri atau parti masing-masing,” katanya.

Seri Paduka Baginda sebelum ini mengingatkan pemimpin supaya berhenti politiking dan mahukan semua anggota Dewan Rakyat mengutamakan kepentingan rakyat dengan meluluskan belanjawan negara.

Terdahulu, media melaporkan kemungkinan Belanjawan 2021 tidak diluluskan selepas Barisan Nasional (BN) dan pembangkang mengemukakan beberapa tuntutan sebagai sokongan bersyarat.

Antara tuntutannya ialah membenarkan pengeluaran simpanan sehingga RM10,000 daripada Akaun 1 Kumpulan Wang Simpanan Pekerja (KWSP) dan pelanjutan moratorium pinjaman institusi kewangan, selain mempertikaikan cadangan mengembalikan semula Jabatan Hal Ehwal Khas Jasa (JASA) dengan peruntukan besar.


Pakistan runding dengan  Russia bantu keamanan Afghanistan

KABUL, 7 Jamadilawal 1443H, Ahad – Russia memberi jaminan memudahkan proses keamanan dan mengembalikan keadaan yang stabil di Afghanistan.

Duta Pakistan di Kabul Mansoor Akhmad Khan berkata, Russia adalah negara penting dan menjadi sebahagian daripada proses keamanan sejak beberapa tahun lalu.

“Buat masa ini, kami sedang mengadakan proses rundingan secara rapat dengan Russia, China dan Amerika Syarikat (AS) mencari pendekatan ke arah keamanan dan kestabilan dalam jangka masa panjang di Afghanistan,” katanya.

Mansoor menegaskan, Russia dan Pakistan mempunyai matlamat yang sama di negara Taliban bagi memerangi keganasan global.

Terbaharu, Mansoor memaklumkan Russia turut dijemput untuk menghadiri Sidang Kemuncak Pertubuhan Kerjasama Islam (OIC) yang berlangsung di Lahore, Pakistan, 19 Disember ini.

“Saya fikir sudah tiba masanya kita melebarkan kuasa menggunakan pendekatan antarabangsa terhadap Afghanistan dengan penyertaan kuasa-kuasa dunia seperti Russia, China, AS dan Perancis,” katanya.

Forum berkenaan akan memberi tumpuan berkaitan krisis kemanusiaan di Afghanistan dan bagaimana mengatasinya.

Turut diberikan tumpuan adalah berkaitan pembekuan aset Afghanistan di bank-bank asing serta penubuhan kerajaan Inklusif oleh kerajaan sementara Taliban. – Agensi


Pendidik perlu diberi keutamaan terima vaksin

KUALA LUMPUR, 25 Jamadilakhir 1442H, Ahad — Kumpulan guru dan pendidik perlu diberi keutamaan dalam pelaksanaan Program Imunisasi COVID-19 Kebangsaan yang akan dilaksanakan dalam tempoh terdekat, demikian pandangan Persatuan Ibu Bapa Guru Nasional (PIBGN) dan Persatuan Farmasi Malaysia (PFM).

Presiden PIBGN, Datuk Mohamad Ali Hasan dan Presiden PFM Amrahi Buang dalam kenyataan bersama memaklumkan, keutamaan ini wajar agar sekolah-sekolah boleh dibuka semula dan demi memastikan persekitaran selamat untuk anak-anak serta memberikan kestabilan ekosistem pendidikan.

“Tindakan ini akan mengurangkan kebimbangan dan keresahan ibu bapa untuk menghantar anak-anak mereka ke sekolah masing-masing.

“Pengambilan vaksin ini akan meningkatkan keyakinan dan semangat guru-guru untuk kembali mengajar anak murid mereka di sekolah tanpa merasa khuatir sekiranya mereka yang jadi penyebab para pelajar dijangkiti,” menurut kenyataan itu.

Mereka berkata, suntikan vaksin COVID-19 tidak melibatkan individu berumur 18 ke bawah buat masa ini dan disebabkan itu, murid perlu dilindungi melalui pemberian vaksin kepada guru-guru yang mengajar mereka.

Sebelum ini, Perdana Menteri Tan Sri Muhyiddin Yassin berkata kerajaan akan memulakan pelaksanaan Program Imunisasi COVID-19 Kebangsaan mulai hujung bulan ini dengan sasaran sebanyak 80 peratus populasi negara ini atau 26.5 juta individu akan menerima vaksin secara percuma membabitkan tiga fasa. – Bernama


MPKj digesa segera buka sekatan Jalan Zamrud Utama-Jalan Kelisa 2

JAM 1.36 petang, Ahad 9 April 2023, group WhatsApp penduduk Residensi Zamrud, Kampung Sungai Tangkas, Kajang digemparkan dengan visual seorang wanita duduk di posisi bahaya di luar rumahnya.

Keadaan wanita ini seperti tak bersemangat. Kedudukan rumah ini adalah 8 tingkat dari tanah.

Jiran-jiran segera menghubungi bomba. Namun, malang seribu malang, bomba tak dapat masuk ke Residensi Zamrud dari jalan terdekat, iaitu Kampung Sungai Tangkas. Ini disebabkan ada batu penghalang yang diletakkan oleh penduduk kampung, dengan ‘endorsement’ tak bertulis dari MPKj.

Akibatnya, Bomba terpaksa mengubah haluan dan pusing jauh untuk masuk melalui flyover Kajang 2.

Alhamdulillah, tiada kemalangan direkodkan. Setelah penduduk berhimpun di bawah, pelaku masuk ke dalam rumah.

Atas insiden ini, saya menyeru:

1. MPKj segera membuka sekatan Jalan Zamrud Utama – Jalan Kelisa 2, atau menawarkan penyelesaian yang lebih baik dan selamat, selaras dengan seruan YB Syahredzan Johan dalam mesyuarat MPKj-Penduduk-YB pada 29 Disember 2022.

2. Penduduk meningkatkan kecaknaan dan kepedulian terhadap jiran-jiran, termasuklah memberi sokongan emosi dan mengetahui Khabar terkini mereka.

Semoga Residensi Zamrud terus kekal sifar kemalangan dan kejadian tak diingini.

BILAL JAILANI
Pengerusi,
JMB Res. Zamrud Blok E


Anwar tak patut anggap semua projek rundingan terus tidak teratur

BANGI, 11 Jamadilawal 1444H, Selasa – Datuk Seri Anwar Ibrahim tidak sepatutnya mengganggap semua projek melalui tender rundingan terus sebagai tidak teratur.

Bekas Menteri Alam Sekitar dan Air, Datuk Seri Tuan Ibrahim Tuan Man yakin Perdana Menteri itu mengetahui bahawa rundingan terus kepada projek tebatan banjir yang perlu disegerakan bukanlah satu kesalahan perolehan.

“Selain Kementerian Alam Sekitar dan Air (KASA), semua proses kawal selia prosedur kewangan mestilah diteliti secara ketat mengikut tatacara, prosedur dan garis panduan yang ditetapkan oleh Kementerian Kewangan.

“Jadi, beliau tidak sepatutnya mengganggap semua projek melalui tender rundingan terus sebagai tidak teratur dan wujud pihak yang mencari kesempatan.

“Beliau tahu banyak projek kecemasan perlu disegerakan bagi mengurangkan bencana lebih besar dan kerugian lebih banyak,” katanya dalam satu kenyataan, hari ini.

Tuan Ibrahim menjelaskan, ia mesti terpaksa dilakukan melalui kaedah runding terus atau tender terpilih khususnya yang membabitkan bencana seperti banjir, empangan pecah dan tanah runtuh.

“Namun, sekali lagi saya tegaskan ia mesti mematuhi prosedur kewangan yang ditetapkan,” katanya.

Sebelum ini, Anwar mengarahkan agar kelulusan projek tebatan banjir bernilai RM7 bilion yang diluluskan kerajaan terdahulu dihentikan dan perlu diteliti semula.

Keputusan meluluskannya secara rundingan terus itu dibuat dengan alasan kononnya untuk menyelesaikan masalah tebatan banjir.

Namun begitu, kata Anwar, tindakan itu akan menimbulkan masalah apabila ia tidak mematuhi peraturan dan membuka ruang untuk pihak tertentu mengambil kesempatan.


10 terbunuh serangan universiti Khartoum

KHARTOUM, 19 Zulkaedah 1444H, Khamis – Sekurang-kurangnya 10 warga Congo terbunuh dalam serangan ke atas sebuah kampus universiti di Khartoum, menurut agensi berita Middle East Monitor (MEMO).

Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi berkata, pihaknya berusaha menyelamatkan mangsa lain yang melarikan diri dan memberikan sokongan kepada mereka.

“Semua orang awam berada dalam bahaya di Sudan. Senjata mesti disenyapkan jika ingin menyelamat nyawa serta menghantar bantuan,” katanya.

Menteri Luar Congo, Christophe Lutundula berkata, tentera Sudan mengebom kampus Universiti Antarabangsa Afrika pada Ahad lalu.

Susulan itu, Lutundula menuntut kerajaan Sudan menjelaskan situasi yang berlaku, termasuk memulangkan mayat warganya yang terkorban.

Sejak pertengahan April, angkatan bersenjata Sudan dan Pasukan Sokongan Pantas (RSF) bertempur untuk mengawal negara itu, sehingga mengakibatkan 1,800 orang terbunuh.

Sejak konflik itu, terdapat juga kerajaan yang tidak dapat membawa balik rakyatnya di negara itu meskipun kebanyakan berusaha untuk berbuat demikian.

Pelbagai usaha gencatan senjata gagal diadakan dan pada hujung Mei, rundingan antara kedua-dua pihak di Jeddah juga menemukan jalan buntu apabila saling menuduh melanggar perjanjian itu.

PBB berkata, hampir 1.4 juta orang kini kehilangan tempat tinggal sejak pertempuran bermula. – Agensi


Hab umrah: Malaysia perlu perbanyak penerbangan terus ke Jeddah

KUALA LUMPUR, 6 Zulhijjah 1444H, Ahad – Malaysia perlu membanyakkan lagi penerbangan terus dari Kuala Lumpur ke Jeddah dalam usaha menyokong sasaran untuk negara menjadi hab umrah yang menghimpunkan jemaah dari seluruh dunia, khususnya di rantau Asia.

Presiden Persatuan Agensi Pelancongan Umrah dan Haji (PAPUH), Datuk Razali Idris berkata, langkah itu amat perlu memandangkan ketika ini, jumlah penerbangan terus ke Jeddah oleh syarikat penerbangan sedia ada adakalanya tidak mencukupi walaupun untuk penduduk tempatan.

“Sebab itu penerbangan terus ke Jeddah atau penerbangan transit ke negara-negara Timur Tengah perlu diperbanyak bagi menggalakkan kedatangan jemaah umrah dari negara-negara serantau,” katanya kepada Bernama.

Razali berkata, ketika ini, hanya terdapat beberapa syarikat penerbangan yang mempunyai perkhidmatan berkenaan antaranya Malaysia Airlines, AirAsia dan Batik Air.

Bagaimanapun, beliau berkata, tiket penerbangan yang ditawarkan adalah kurang berbanding permintaan, memandangkan beliau mendakwa wujudnya “kartel umrah” yang didakwa membolot tiket penerbangan membabitkan pakej umrah dan haji di negara ini.

Katanya, ini berlaku apabila sebahagian besar jumlah tiket yang ditawarkan syarikat penerbangan dibolot beberapa syarikat besar atau pihak ketiga sehingga menyebabkan kenaikan harga tiket yang melambung tinggi.

“Suku pertama tahun ini sahaja sebanyak 400,000 visa umrah dikeluarkan. Jumlah mereka yang ingin mengerjakan umrah amat tinggi sebab tertangguh berikutan Perintah Kawalan Pergerakan (PKP) yang dikenakan sebelum ini,” katanya.

Baru-baru ini Menteri Pelancongan, Seni dan Budaya Datuk Seri Tiong King Sing berkata, kementeriannya berhasrat untuk menjadikan Malaysia sebagai hab umrah, dengan mempromosikan program itu ke negara tumpuan seperti China, Korea, Jepun, Thailand, Filipina dan Indonesia.

Tiong berkata, objektif program itu bukan sahaja demi memberi manfaat dari sudut pertumbuhan ekonomi negara, tetapi juga bertujuan mempromosi Malaysia sebagai sebuah negara Islam yang membangun dan berdaya saing selaras konsep Malaysia MADANI.

Razali turut melahirkan keyakinan cadangan berkenaan yang akan diterajui Timbalan Menteri Pelancongan, Seni dan Budaya Khairul Firdaus Akhbar Khan, mampu direalisasikan dengan baik menerusi libat urus dengan pemain industri bagi mendapatkan pelbagai input dan cadangan bernas. – Bernama


DBP tak perlu minta maaf isu takrifan tambi

BANGI, 12 Syaaban 1442H, Jumaat – Sebagai badan yang merakam segala kata yang menjadi sejarah di Malaysia, Dewan Bahasa dan Pustaka (DBP) tidak perlu memohon maaf berhubung penggunaan perkataan keling dalam mentakrifkan tambi.

Ini susulan tindakan seorang aktivis masyarakat India mengecam DBP dalam satu laporan media berhubung pendefinisian perkataan tambi oleh jabatan tersebut, yang disifatkannya sebagai menghina masyarakat India di Malaysia.

Menurutnya, perkataan keling yang digunakan laman sesawang DBP untuk mendefinisikan kata tambi merupakan istilah yang dianggap oleh masyarakat India sebagai menunjukkan rasa tidak hormat.

Justeru, Ahli Jawatankuasa Pusat Komunikasi Korporat dan Multimedia, Ikatan Muslimin Malaysia (ISMA), Haji Norzafry Norhalim menyarankan supaya entri DBP dikemaskini di laman Pusat Rujukan Persuratan Melayu (PRPM) dengan merujuk Kamus Dewan Perdana.

“Berbalik kepada isu perkataan ‘keling’, DBP juga sudah menerangkan bahawa perkataan ‘keling’ dalam takrif perkataan tambi sudah dikemaskini kepada ‘orang India’ dalam Kamus Dewan Edisi Keempat.

“Dalam Kamus Dewan Perdana pun sudah dinyatakan bahawa perkataan ‘keling’ ialah perkataan tabu,” katanya dalam kenyataan, hari ini.

Dalam perkembangan sama, Haji Norzafry menggesa supaya perbincangan isu ini dilakukan secara berilmiah.

“Selaku rakyat pula tidak perlulah kita mainkan sentimen perkauman tentang perkara ini.

“Bagi kaum lain, kita haruslah menghormati kaum India yang tidak suka dipanggil dengan panggilan tersebut manakala kaum India pula diminta untuk memahami konteks penggunaan kata tersebut dalam kamus, iaitu bukan dengan tujuan menghina.

“Sebagai contoh, istilah cacat dan OKU. Perkataan cacat terdapat dalam kamus. Tetapi bagi menghormati golongan orang kurang upaya (OKU), kita menggunakan gelaran khas OKU,” katanya.


Rafizi cabar BN namakan calon Perdana Menteri jika menang PRU15

BANGI, 23 Muharram 1444H, Ahad – Suasana politik ketika ini menunjukkan orang ramai tidak sepenuhnya memihak kepada Barisan Nasional (BN).

Atas dasar itu, Pakatan Harapan (PH) mengambil pendirian defensif menyatakan kesediaan sekiranya Pilihan Raya Umum Ke-15 (PRU15) diadakan pada Oktober atau November depan, kata Timbalan Presiden PKR, Rafizi Ramli.

“Justeru, kita perlukan dua atau tiga bulan lagi untuk yakinkan rakyat. Jika Oktober atau November ini Ismail Sabri (Datuk Seri Ismail Sabri Yaakob) umumkan akan mengadakan PRU, Insya-Allah kita sudah bersedia.

“Kalau tak lakukan sesuatu, lagi banyak skandal akan keluar dalam lima tahun akan datang,” katanya seperti dipetik Berita Harian hari ini.

Dalam pada itu, beliau turut mencabar BN menamakan calon perdana menteri parti itu jika memenangi PRU15.

Katanya, BN khususnya UMNO sekarang berada dalam keadaan kucar-kacir, ditambah pula skandal projek kapal tempur pesisir (LCS) yang menjadi ‘modal’ untuk menyerang sesama sendiri.

“Dulu UMNO berlagak tanya siapa PM jika PH menang PRU. Sekarang kita mahu tanya semula, siapa calon PM BN?

“Najib masih mahu jadi PM. Beliau yakin masih boleh jadi PM. Zahid pun mahu. Habis PM sekarang, Ismail Sabri (Datuk Seri Ismail Sabri Yaakob) takkan tidak mahu?,” katanya.


Rakyat bimbang hidup tak tenteram jika hukuman mati mandatori dimansuh

BANGI, 11 Zulkaedah 1443H, Sabtu – Tindakan kerajaan bersetuju memansuhkan hukuman mati mandatori dengan hukuman gantian tertakluk kepada budi bicara mahkamah, menimbulkan pelbagai reaksi pengguna media sosial.

Rata-rata mereka menyifatkan undang-undang di Malaysia saban hari semakin mendukacitakan dan menyedihkan.

“Semakin hari semakin teruk,” kata Apai Meera Joanna.

Pengguna Facebook, Shali Ahmad pula mempersoalkan mengapa hukuman berat sedemikian mudah diubah-ubah dan bercelaru.

“Pulak dah, dulu pemansuhan Akta Keselamatan Dalam Negeri (ISA) 1960 dihapuskan, kemudian Akta Kesalahan Keselamatan (Langkah-Langkah Khas) 2012 (SOSMA) nak dibatal juga.

“Kini hukuman mati mandatori dah diringankan kenapa mudah diubah-ubah. Sekarang ni nampaknya dah bercelaru,” katanya.

Sementara itu, Abas Basiron meluahkan kebimbangan sekiranya keputusan memansuhkan hukuman mati mandatori akan mengakibatkan pengedar dadah berleluasa.

“Kalau hukuman mati mandatori dimansuhkan, nampaknya bertambah ramai pengedar dadah dan pembunuhan

“Diharap pihak berkuasa meneliti undang-undang tersebut sebelum memansuhkannya,” katanya.

Berkongsi nada yang sama, Siti Fatimah Solehah AS berkata, waima dengan kewujudan hukuman mati pun orang tidak takut untuk mengedar dadah, apatah lagi jika ia dimansuhkan selepas ini.

“Jika ditarik hukuman mati lagilah jenayah makin teruk. Maka semakin banyak penagih dan secara tak langsung kes rompakan, ragut, pecah rumah semakin banyak.

“Dan yang paling menakutkan adalah kes bunuh kerana dadah. Keluarga pun kena bunuh sebab dadah. Apatah lagi orang awam. Lagi tak tenteram Malaysia ini,” katanya.

Seorang lagi pengguna Facebook turut kesal dan khuatir jika perkara ini akan menyebabkan kes kemalangan melibatkan pemandu mabuk terus meningkat tanpa keadilan setimpal kepada mangsa.

“Maka ramailah pemandu mabuk buat hal selepas ni,” katanya.


Kematian COVID-19 di AS kini cecah 270,003

NEW YORK, 16 Rabiulakhir 1442H, Rabu – Kematian COVID-19 di Amerika Syarikat (AS) pada Selasa mencecah 270,003 manakala kes jangkitan sebanyak 13.6 juta, menurut Johns Hopkins University, lapor agensi berita Xinhua.

New York melaporkan kadar kematian tertinggi iaitu 34,618 diikuti Texas berjumlah 21,946 manakala California, Florida dan New Jersey mencatatkan korban melebihi 17,000.

Sementara, negeri yang mencatatkan kematian melebihi 10,000 termasuk Illinois, Massachusetts dan Pennsylvania.

AS kekal negara paling teruk dilanda pandemik itu, dengan jumlah kes jangkitan dan korban tertinggi di dunia, menyumbang lebih 18 peratus kematian global.

Sebuah institut penyelidikan kesihatan di Universiti Washington mengunjurkan sejumlah 470,974 kematian COVID-19 di AS menjelang 1 Mac 2021.

Jumlah kemasukan hospital mencapai tahap tertinggi sebanyak 96,039, berdasarkan Projek Pengesanan COVID pada 30 November.

Projek itu mendedahkan jumlah kemasukan pesakit ke hospital meningkat dua kali ganda bermula 1 November dan tiga kali ganda sejak 1 Oktober, mungkin menghampiri 100,000 dalam beberapa hari lagi.

Pakar memberi amaran jumlah mereka yang meninggal dunia akibat COVID-19 akan meningkat ke tahap lebih tinggi pada Disember, kerana AS dijangka menyaksikan gelombang jangkitan baharu dalam beberapa minggu akan datang, menjelang perayaan Krismas. – Bernama


Puak cauvinis mudah ambil kesempatan kerana tiada ‘Dasar Induk Negara’

Oleh Ainul Illia Meor Suzurudin

BANGI, 7 Safar 1443H, Selasa – Malaysia tidak memiliki ‘Dasar Induk Negara’ yang digubal berpandukan Perlembagaan Persekutuan untuk dijadikan rujukan mandatori dalam penggubalan apa jua dasar, wawasan mahupun pelan tindakan kebangsaan, kata penganalisis politik, Datuk Dr Hasan Mad.

Ketiadaan itu, menurutnya, menyebabkan pemimpin sewenang-wenangnya membuat sesuatu dasar semasa mengikut seleranya dalam mencari populariti.

Bukan itu sahaja, beliau berkata, kerana itu juga puak-puak cauvinis mudah mengambil kesempatan daripada kealpaan kerajaan sejak dari dahulu lagi.

“Dalam keadaan semasa di mana kedudukan politik tidak stabil dan tidak menentu, puak-puak ini sepantas kilat ambil kesempatan membuat takrifan, mengikut kepentingan puak mereka, sesuatu dasar atau wawasan yang diajukan pemimpin.

“Pemimpin pula tak kisah apa juga puak-puak ini nak manipulasi, asalkan popularitinya atau kedudukannya tidak terjejas,” katanya kepada Ismaweb.net, hari ini.

Beliau turut merujuk beberapa insiden sebagai renungan dan meninjau sejauh mana kesannya apabila negara tidak mempunyai Dasar Induk Negara.

Katanya, dasar negara sering dieksploitasi oleh puak-puak cauvinis dengan menyelitkan agenda mereka yang didukung teguh oleh tiga institusi serangkai iaitu politik-pendidikan-ekonomi.

Bahkan, keutuhan Perlembagaan Persekutuan itu sendiri juga terus-menerus dicabar mereka.

“Semasa kerajaan Barisan Nasional (BN) dulu ketagih undi daripada puak-puak ini, pemimpin BN sendiri menghalalkan Sijil Peperiksaan Bersepadu (UEC), malah iktiraf kewujudan sekolah-sekolah vernakular yang ternyata menyalahi Perlembagaan Persekutuan.

“Akhirnya puak-puak ini semakin berpengaruh, malah berjaya pengaruhi pentadbiran Kementerian Pendidikan. Hakikatnya, cacing dah naik ke mata,” katanya.

Manakala di zaman pemerintahan Pakatan Harapan (PH), Hasan berkata, apabila Wawasan Kemakmuran Bersama 2030 (WKB2030) diumumkan, dan belum pun sempat kerajaan memberikan takrifan mengenainya, puak ini sudah membuat takrifan mereka untuk ‘ditelan’ oleh semua rakyat Malaysia.

“Mereka sorok bab kekayaan negara yang sebelum merdeka mereka kaut bersama penjajah, yang tidak pun dikongsi secara saksama. Kerajaan nak gubal Akta Kesaksamaan Peluang pun takut kepada mereka ini. Realitinya, cacing dah penuh kat mata,” katanya.

Mengulas lanjut, Hasan yang juga Setiausaha Agung Majlis Perundingan Melayu (MPM) berkata, kini apabila kerajaan Keluarga Malaysia menetapkan syarat kemasukan ke Maktab Rendah Sains Mara (MRSM) hanya untuk mereka dari aliran pendidikan nasional, puak cauvinis membantahnya kerana mendakwa ia kononnya tidak konsisten dengan hala tuju kerajaan baharu.

“Sebenarnya mereka perjuangkan hak pelajar sistem pendidikan vernakularnya. Selang sehari, Menteri Pembangunan Luar Bandar terus umum batalkan syarat oleh MRSM itu demi kepentingan kerajaan Keluarga Malaysia dan akur dengan desakan puak-puak cauvinis ini.

“Terlalu banyak nak diungkit. Hakikatnya, WKB2030, KKM dan entah apa lagi dasar setiap pemimpin yang bersilih ganti umumkan, ianya hanyalah demi menjaga kepentingan dan populisme masing-masing, bukan demi kemakmuran negara atau kesejahteraan rakyat,” katanya.


‘Siasat juga akaun PH dan BN’

BANGI,17 Rejab 1444H, Rabu – Suruhanjaya Pencegahan Rasuah Malaysia (SPRM) digesa menyiasat secara terbuka dakwaan Pakatan Harapan (PH) dan Barisan Nasional (BN) berbelanja mewah ketika Pilihan Raya Umum ke-15 (PRU15) lalu.

Ketua Penerangan Bersatu Kedah, Khairul Anuar Ramli berkata, pihaknya memiliki banyak bukti berkait dakwaan berkenaan sehingga menimbulkan keraguan.

“SPRM perlu lakukan siasatan dengan telus dan jangan siasat ikut telunjuk parti politik tertentu.

“Seperti kita tahu baru-baru ini berlaku siasatan terhadap Bersatu sehingga akaunnya dibekukan berikutan dakwaan tidak berasas kononnya, kami menerima dana tak betul ketika PRU15.

“Jadi, kita minta SPRM jangan siasat akaun Bersatu, PAS dan Gerakan sahaja tetapi siasat juga akaun PH dan BN, jangan hanya dakwaan dan siasatan terpilih untuk penuhi selera politik tertentu hingga jadikan Bersatu mangsa politik kotor,” katanya.

Khairul mendakwa, pemimpin PH dan BN juga berbelanja besar sehingga mampu mengadakan papan tanda, memberikan cabutan bertuah kepada pengundi serta menggunakan helikopter sepanjang berkempen.

“Sedangkan, kita tahu syarat atau kelayakan bagi kerusi Parlimen seorang calon boleh berbelanja tidak lebih RM200,000,” katanya.

Dalam pada itu, Khairul juga menggesa supaya SPRM menyiasat Perdana Menteri, Datuk Seri Anwar Ibrahim dan anak sulungnya, Nurul Izzah yang dilaporkan tidak mengambil gaji bulanan dengan tugas yang dilakukan.

Perkara berkenaan katanya, menimbulkan persoalan bagaimana kedua-dua meneruskan kehidupan sekiranya tidak mendapat gaji atau menerima dana lain.


COVID-19: PM Korea Selatan mohon maaf langgar peraturan majlis keraian

SEOUL, 7 Rabiulakhir 1443H, Jumaat – Perdana Menteri Korea Selatan Kim Boo Kyum pada Jumaat mengemukakan permohonan maaf kerana melanggar peraturan penjarakan sosial COVID-19 ketika mengadakan majlis keraian bersama alumni kolejnya minggu lepas.

“Saya memohon maaf. Saya berjanji akan memastikan perkara itu tidak berulang lagi,” katanya dalam satu mesyuarat penyelarasan hal ehwal dalam negeri.

Menurut Agensi Berita Yonhap, Kim dikecam selepas media melaporkan seramai 11 orang termasuk Kim menghadiri majlis makan tengah hari di kediaman perdana menteri itu di Seoul pada Sabtu lalu.

Ia dikatakan telah melanggar peraturan perhimpunan persendirian kerajaan yang hanya membenarkan penyertaan tidak melebihi 10 orang.

Kerajaan sebelum ini menaikkan had kehadiran tetamu dalam perhimpunan persendirian kepada 10 orang bermula 1 November di bawah skim “hidup bersama COVID-19”.

Menurut penjelasan pejabat perdana menteri jamuan tengah hari itu sepatutnya dihadiri hanya 10 orang tetapi seorang daripada tetamu membawa isterinya.

“Saya tidak boleh menyuruh isteri kawan saya meninggalkan majlis itu, tetapi apa pun alasannya, memang benar saya telah melanggar peraturan,” kata Kim. – Bernama


IMF gesa China alih model pertumbuhan

WASHINGTON, 2 Rabiulawal 1445H, Isnin – Tabung Kewangan Antarabangsa (IMF) merancang memberitahu China untuk meningkatkan pengeluaran industri domestik yang lemah, menangani sektor hartanahnya yang bermasalah dan mengekang hutang kerajaan tempatan – masalah yang mengheret kedua-dua pertumbuhan China dan global.

Pengarah Urusan IMF, Kristalina Georgieva dalam temu bual eksklusif berkata, mesej itu akan dihantar kepada pihak berkuasa China dalam kajian semula ‘Artikel IV’ IMF akan datang mengenai dasar ekonomi China.

Dana itu akan mendesak Beijing untuk mengalihkan model pertumbuhannya daripada pelaburan infrastruktur dan hartanah yang didorong oleh hutang, katanya.

“Nasihat kami kepada China ialah menggunakan ruang dasar anda dengan cara yang membantu anda mengalihkan model pertumbuhan anda ke arah pengeluaran industri domestik yang lebih banyak.

“Oleh kerana kaedah infrastruktur yang tradisional, mengepam lebih banyak wang, dalam persekitaran semasa ini tidak akan menjadikan ia produktif,” katanya.

Penduduk China yang semakin tua dan produktiviti yang menurun memainkan ‘peranan menekan’ dalam kadar pertumbuhannya, bersama-sama dengan syarikat di Amerika Syarikat dan Eropah bagi mengalihkan rantaian bekalan dari China.

Masalah China dalam sektor hartanah juga menyebabkan pengguna mengekang perbelanjaan, kata Georgieva.

“Kami sebenarnya mengunjurkan bahawa tanpa pembaharuan struktur, pertumbuhan jangka sederhana di China boleh jatuh di bawah 4 peratus,” kata Georgieva.

IMF pada Julai meramalkan kadar pertumbuhan China 2023 pada 5.2 peratus dan 4.5 peratus pada 2024, tetapi memberi amaran ia mungkin lebih rendah memandangkan penguncupan dalam hartanah.

Georgieva juga berkata, adalah penting bagi China untuk menangani keyakinan pengguna dalam sektor hartanahnya dengan membiayai penyiapan pangsapuri yang telah dibayar oleh pembeli, dan bukannya menyelamatkan pemaju yang bermasalah. – Agensi


Ada tak kena, Najib biasanya balas SMS saya, kata bekas pengerusi 1MDB

KUALA LUMPUR, 8 Syawal 1443H, Isnin –  Bekas Pengerusi 1Malaysia Development Berhad (1MDB) Tan Sri Mohd Bakke Salleh memberitahu Mahkamah Tinggi bahawa beliau merasakan Datuk Seri Najib Tun Razak terlibat dalam salah laku kewangan syarikat itu dan ada yang tidak kena berlaku dalam syarikat.

Mohd Bakke, 68, berkata, perkara itu menjadi antara sebab utama beliau memutuskan untuk meletak jawatan pengerusi serta ahli lembaga pengarah (BOD) 1MBD pada 2009.

Saksi pendakwaan ke-15 itu berkata, sebelum menyerahkan surat peletakan jawatan, beliau telah menghantar SMS (khidmat pesanan ringkas) kepada bekas perdana menteri itu memaklumkan beberapa perkara yang diarahkan oleh BOD kepada pengurusan 1MDB tetapi tidak dipatuhi.

“Namun, saya tidak menerima sebarang maklum balas daripada Najib. Tidak terlintas di fikiran saya untuk melaporkan kepada mana-mana pihak berkuasa berkaitan salah laku kewangan pengurusan 1MDB kerana saya mengandaikan bahawa saya telah pun berbuat demikian melalui SMS yang dihantar kepada Najib.

“Saya berharap Najib akan mengambil tindakan sewajarnya terhadap pengurusan 1MDB jika beliau mendapati sebarang salah laku di pihak mereka.

“Memandangkan kebimbangan saya itu tidak mendapat perhatian Datuk Seri Najib kerana beliau tidak membalas SMS saya, saya merasakan beliau terlibat dan sesuatu yang tidak kena berlaku tanpa pengetahuan saya.

“Ini antara sebab utama saya memutuskan untuk meletak jawatan,” kata Mohd Bakke ketika membaca kenyataan saksinya semasa perbicaraan Najib dalam kes penyelewengan RM2.3 bilion daripada dana 1MDB.

Semasa pemeriksaan utama oleh ketua pasukan pendakwaan Datuk Seri Gopal Sri Ram, saksi itu berkata, beliau mendapati luar biasa apabila Najib tidak membalas SMSnya kerana tertuduh biasanya membalas mesejnya dan juga bukan kali pertama beliau menghantar mesej kepada bekas perdana menteri tersebut.

Mohd Bakke berkata, beliau meletak jawatan pada Oktober 2009 sebagai tanda protes dan tidak mahu terlibat dalam sebarang perbincangan dan keputusan lanjut berhubung 1MDB.

Beliau berkata beliau memutuskan untuk tidak menyerahkan surat peletakan jawatannya secara peribadi kepada Najib tetapi mengarahkan setiausahanya menghantar surat itu ke pejabat perdana menteri.

“Saya buat demikian kerana jika saya menghantar sendiri, beliau mungkin akan meyakinkan saya untuk kekal. Saya tidak mengumumkan peletakan jawatan saya pada masa itu untuk menjaga reputasi Najib,” katanya.

Saksi itu berkata isu yang membawa kepada peletakan jawatannya termasuk pemindahan US$1 bilion tanpa kelulusan lembaga pengarah, kegagalan menjalankan penilaian ke atas usaha sama PetroSaudi International Ltd (PSI), kegagalan melantik penilai bebas untuk mendapatkan maklumat yang tepat dan boleh dipercayai mengenai nilai aset syarikat usaha sama dan kegagalan dalam pelantikan tiga orang wakil dalam syarikat usaha sama.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung esok. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Sejarah buktikan ramai wanita bersifat waja hadapi ujian

DALAM usaha negara memerangi COVID-19, wanita dilihat memainkan peranan yang sangat penting dalm pengorbanan mereka membendung gejala ini.

Kekuatan jiwa wanita dalam mengurus diri, keluarga dan anak anak ketika negara dilanda pandemik tidak harus dipandang sebelah mata.

Hakikatnya, sejarah membuktikan telah lahir ramai wanita bersifat dan berperibadi waja dalam menghadapi ujian.

Lihatlah kekuatan jiwa Saidatina Aisyah tatkala menghadapi satu peristiwa fitnah di mana orang-orang munafik menuduh Aisyah R.A melakukan zina dengan seorang sahabat yang bernama Sofwan Bin Mu’attol R.A, sehingga menimbulkan kacau bilau dalam masyarakat di Madinah.

Kesabaran Saidatina Aisyah ini berlarutan sehingga sebulan lamanya dan wahyu tertahan tidak turun. Sehinggalah kemudiannya Allah menurunkan ayat ke 11 daripada Surah Al-Nur membebaskan Aisyah daripada tuduhan jahat kaum munafik.

Lihatlah bagaimana Sumayyah kuat menghadapi tekanan kerana keberaniannya berpegang dengan Islam hingga syahid diseksa di padang pasir.

Lihatlah keteguhan jiwa Masyitah dengan iman di hadapan firaun, hingga rela dihumban ke dalam minyak panas bersama anak-anaknya.

Lihatlah juga keteguhan prinsip Rumaisa’ yang telah meletakkan Islam di tempat yang paling tinggi dalam kehidupannya, sehingga sanggup berpisah dengan suami yang ingin kekal dalam dunia jahiliah.

Para sahabiat dan ummul mukminin menjadi contoh dan ikutan terbaik wanita berhati waja.

Pada mereka terkumpul ciri dan sifat-sifat yang kuat.

Wanita waja sentiasa berfikiran positif. Mereka yang berfikiran positif tidak putus asa dengan rahmat Allah.

Mereka yang berfikiran positif akan selalu memandang sisi baik pada satu satu perkara dan menjauhi unsur unsur negatif yang boleh mengganggu pemikirannya.

Mereka yang berfikiran positif ini tidak akan merasa lemah dan akan sentiasa bersemangat.

Kerana itu wanita yang berfikiran positif adalah juga mereka yang sentiasa bersangka baik dengan Allah.

Mereka yakin bahawa Allah tidak akan menguji hamba-hambanya melainkan untuk meningkatkan darjat keimanan mereka.

Wanita berhati waja juga adalah wanita yang tahan menanggung kepayahan dan keperitan.

Kecekalan melalui ujian dan tribulasi adalah bermula dari hati yang kuat dan yakin kepada pertolongan serta bantuan Allah.

Malah wanita yang waja adalah wanita yang kukuh pegangan akidahnya.

Peranan wanita tidak seharusnya hanya diperkasakan dari segi kebolehannya untuk berkorban pada negara, tetapi juga harus diperkasakan dari segi kekuatan asasnya iaitu akidahnya.

Wanita muslimah yang mempunyai akidah yang sejahtera akan teguh menghadapi dugaan kerana mereka yakin kepada takdir dan ketentuan Allah.

Kesemua sifat ini akhirnya melahirkan sebuah kehidupan yang sejahtera.

Kesejahteraan yang sebenar adalah apabila kita meletakkan Allah dan Rasul sebagai panduan hidup.

Semoga dalam dunia yang serba mencabar ini, wanita muslimah dapat menjadi sinar kepada masyarakat yang kian diuji keimanannya.

Untuk itu, wanita mesti berusaha mengeluarkan diri dari tekanan sepertimana yang kita lihat dalam kehidupan Saidatina Khadijah, Aisyah, Safiyyah, Khawlah Al-Azwar dan ramai lagi wanita tauladan dalam Islam.

Mereka wanita yang tidak gentar akan takdir yang telah Allah tetapkan. Setiap ujian yang melanda mereka dihadapi dengan penuh reda dan perasaan tawakkal yang tinggi pada Allah.

Ustazah Dr Suriani Sudi
Ketua Wanita ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


41 Ahli Parlimen Kuwait gesa boikot kerajaan Sweden

KUWAIT CITY, 3 Rejab 1444H, Rabu – Sebanyak 41 Ahli Parlimen Kuwait mengecam pembakaran naskhah al-Quran oleh pemimpin Parti Stram Kurs, pelampau sayap kanan Sweden-Denmark, Rasmus Paludan, di ibu negara Sweden, Stockholm.

Serentak itu, mereka mendeska untuk memboikot semua negara yang tidak menghormati kesucian umat Islam, lapor akhbar Al-Anbaa Kuwait.

Dalam satu kenyataan bersama, mereka berkata, tindakan ini telah pun mencetuskan perasaan marah umat Islam di seluruh dunia.

Mereka juga mengecam kerajaan Sweden kerana memberi kebenaran untuk melaksanakan perbuatan laknat itu.

Justeru mereka membuat gesaan kepada semua Ahli Parlimen di dunia untuk memboikot kerajaan Sweden dan semua kerajaan yang tidak menghormati nilai-nilai suci umat Islam.

Mereka menegaskan bahawa tindakan sedemikian ‘tidak menjejaskan kesucian Al-Quran di dalam hati setiap orang yang beradab’.

Pada hari Isnin, koperasi di Kuwait mengumumkan boikot terhadap produk Sweden bagi membantah tindakan provokasi itu.

Semua negara Teluk Arab mengeluarkan kenyataan kecaman dan kutukan, dan menganggap insiden itu sebagai “provokasi serius terhadap perasaan umat Islam di seluruh dunia”.

Menteri Luar Kuwait, Sheikh Salem Abdullah Al-Jaber Al-Sabah, memberi amaran bahawa tindakan sedemikian ‘akan membakar perasaan umat Islam di seluruh dunia, dan merupakan provokasi berbahaya bagi mereka.’

Pada hari Sabtu, Paludan membakar senaskah Al-Quran di luar kedutaan Turkiye di Stockholm, di tengah-tengah perlindungan ketat polis yang menghalang sesiapa daripada mendekatinya semasa melakukan perbuatan provokasi itu. – Agensi


Arab Saudi perketat undang-undang jenayah pemalsuan dokumen

RIYADH,28 Rejab 1444H, Isnin – Kerajaan Arab Saudi akan mengenakan hukuman tegas ke atas individu yang terbabit dengan aktiviti pemalsuan dokumen.

Tindakan tegas itu membabitkan perbuatan memalsukan tandatangan elektronik, rekod atau sijil digital serta individu yang menggunakan dokumen palsu.

Mengikut undang-undang ditetapkan, individu yang didapati bersalah boleh dikenakan hukuman penjara sehingga lima tahun dan denda sehingga lima juta Riyal Saudi.

Selain hukuman itu, alat peranti, sistem atau program yang digunakan untuk melakukan jenayah pemalsuan akan turut dirampas pihak berkuasa.

Kegiatan pemalsuan dokumen diklasifikasikan sebagai jenayah berat di Arab Saudi.

Kerajaan Arab Saudi sangat menekankan komitmen melindungi integriti transaksi elektronik bagi memastikan individu yang terlibat dalam pemalsuan elektronik bertanggungjawab atas tindakan mereka. – Agensi


Delegasi India lawat Afghanistan

KABUL, 3 Zulkaedah 1443H, Jumaat – Delegasi India diketuai Menteri Hal Ehwal Luar negara, J.P Singah tiba dalam lawatan pertama kali ke Kabul dan mengadakan mesyuarat pertama dengan pegawai kanan Afghanistan, semalam.

Kementerian menerusi kenyataan memaklumkan, lawatan ke Afghanistan bertujuan untuk memantau operasi penghantaran bantuan kemanusiaan ke Afghanistan.

Setibanya ke Kabul, delegasi berkenaan mengadakan pertemuan dengan Pemangku Menteri Luar Afghanistan, Amir Khan Muttaqi.

“Mesyuarat lebih tertumpu kepada hubungan diplomasi India- Afghanistan, hubungan perdagangan dan bantuan kemanusiaan,” kata jurucakap Kementerian Luar, Abdul Qahar Balkhi.

Mengulas lanjut, Amir Khan menyifatkan lawatan delegasi sebagai permulaan yang baik dalam meningkatkan hubungan kedua-dua negara.

“Beliau juga berterima kasih dengan bantuan perubatan yang disalurkan kepada Afghanistan, selain memberi penumpuan semula ke arah projek yang dilaksanakan oleh India,” katanya.

Sementara itu, penganalisis politik Afghanistan, Niamatullah Bizhan berkata, India berminat mengadakan hubungan diplomatik dengan Afghanistan disebabkan faktor keselamatan.

“India berminat membuat lawatan ke negara ini kemungkinan disebabkan kebimbangan keselamatan,” katanya. – Agensi


Pendeposit TH perlu buat janji temu sebelum berurusan

BANGI, 9 Syawal 1443H, Selasa – Pendeposit Lembaga Tabung Haji (TH) yang mahu berurusan di kaunter perlu membuat janji temu terlebih dahulu di semua 123 pejabat cawangan seluruh negara.

Pemangku Pengarah Eksekutif Operasi TH, Mohamed Ameen Abdul Wahab berkata, pembaharuan operasi berkenaan bermula hari ini dan melibatkan urusan tuntutan pusaka, permohonan hibah amanah, kemas kini maklumat peribadi dan pembukaan akaun TH.

“Dengan adanya kemudahan janji temu tersebut diyakini memberi kemudahan kepada pendeposit untuk berurusan di mana-mana kaunter dengan lebih efektif.

“Melalui janji temu tersebut pendeposit juga boleh memilih tarikh dan masa mengikut kesesuaian dan tidak perlu menunggu dalam masa yang agak panjang.

“Pelaksanaan kemudahan ini juga membolehkan TH mengatur kehadiran pendeposit secara berkala dan sekali gus dapat mengelak kesesakan dan ketidakselesaan pendeposit,” katanya dalam kenyataan, hari ini.

Katanya, pendeposit yang ingin berurusan boleh membuat janji temu dengan melayari laman web TH di www.tabunghaji.gov.my dan klik di menu pilihan urusan janji temu yang beroperasi seawal 8.45 pagi hingga 3.45 petang.

Dalam masa sama katanya, pendeposit yang hadir perlu mematuhi prosedur operasi standard (SOP) dengan memakai pelitup muka serta mengamalkan penjarakan fizikal ketika berada di ruangan pejabat.

“Jumlah pendeposit dalam ruangan pejabat juga akan dihadkan bagi memastikan SOP terpelihara,” katanya.


England kenakan denda lebih RM50,000 jika enggan kuarantin

LONDON, 3 Safar 1442H, Isnin – Penduduk di England yang enggan mengasingkan diri untuk menghentikan penyebaran wabak COVID-19 boleh dikenakan denda sehingga £10,000  (RM53,291) – berdasarkan peraturan baru yang diumumkan untuk mengatasi lonjakan kes.

Peraturan itu berkuat kuasa mulai 28 September ini – khas untuk siapa saja di England yang positif COVID-19 atau mereka yang terbabit dalam pengesanan kontak – wajib  menjalani pengasingan diri.

“Mereka yang tidak mematuhi peraturan akan dikenakan denda yang tinggi,” kata Perdana Menteri, Boris Johnson dalam satu kenyataan.

Denda bermula daripada £1,000 (RM5,329) untuk kesalahan pertama dan akan meningkat menjadi £10,000 untuk kesalahan berulang.

Denda turut dikuat kuasakan ke atas majikan yang mengancam untuk memecat pekerja yang perlu kuaratin.

Bagi pekerja berpendapatan rendah yang hilang pendapatan akan menerima bayaran sokongan £500 (RM2,664.53) di samping faedah beberapa faedah lain.

“Walaupun orang ramai secara umumnya melakukan yang terbaik bagi mematuhi peraturan, saya tidak mahu ada yang rasakan tidak mampu untu lakukan kerana masalah kewangan,” kata Johnson.

Pada masa ini, orang yang mempunyai simptom atau ujian positif diminta untuk mengasingkan diri selama 10 hari.

Mereka yang tinggal bersama seseorang yang mempunyai simptom atau ujian positif pula mesti mengasingkan diri selama 14 hari. – Agensi


Martabatkan bahasa Melayu

1. PADA zaman kemuncak Bahasa Melayu iaitu pada abad ke-14, ketika zaman Kesultanan Melayu Melaka, ia dijadikan lingua franca (bahasa pengantara) di Kepulauan Melayu, tidak kira dituturkan oleh penduduk tempatan mahupun saudagar dan seniman yang mengunjungi Melaka melalui Selat Melaka.

2. Malah, Francois Valentijn yang merupakan seorang sarjana Belanda menyifatkan Bahasa Melayu pada abad ke-16 telah menyamai taraf dan peranan bahasa Latin dan bahasa Perancis di benua Eropah dan menjadi bahasa perhubungan antarabangsa.

3. Selepas 4 abad, hari ini kita melihat Bahasa Melayu diperkosa dan dibunuh oleh bangsa Melayu sendiri.

Identitinya sebagai bahasa yang dilindungi Perlembagaan negara dipandang sepi, penguatkuasaan penggunaannya dalam sistem pendidikan (terutama sekolah vernakular) diletak tepi serta ketinggian nilainya dicemari bahasa penjajah yang dicampur sehingga sebati.

4. Walaupun kita mempunyai Akta Bahasa Kebangsaan 1963/67, namun tiada sebarang implikasi perundangan diperuntukkan terhadap pihak yang melanggar akta ini.

Selain itu, akta ini juga dilihat agak longgar dan memberi keanjalan Bahasa Inggeris untuk digunakan dalam Parlimen mahupun Dewan Undangan Negeri (DUN) dengan keizinan Yang Dipertua Dewan.

5. Bahasa penjajah ini turut diberikan ruang untuk terus digunakan dalam perbicaraan mahkamah atas pengecualian tertentu.

Malangnya, keringanan ini sering disalahguna terutama oleh para peguam yang kurang fasih berbahasa Melayu.

6. Terkini, bahasa Melayu berada di tempat keenam dunia sebagai bahasa yang paling banyak dituturkan  (281 juta) selepas Bahasa Mandarin, Inggeris, Hindustani, Sepanyol dan Arab.

7. Dengan pertumbuhan bangsa Melayu yang tinggi dan perkembangan ketamadunan yang semakin pesat, dijangkakan Bahasa Melayu mampu menjadi bahasa keempat paling banyak dituturkan di dunia dan bahasa terbesar di Asia Tenggara pada tahun 2030.

8. Tidak mustahil, bahasa yang mudah dipelajari dan dikuasai ini juga mampu menjadi bahasa perantaraan ilmu serta teknologi dunia suatu hari nanti jika kita berbangga dan memeliharanya dengan penuh kesungguhan dan kekuatan!

Ir. Ts. Lukman Al Hakim


Najib bidas dulu sebelum PH ‘main’ isu Akta Hasutan

BANGI, 6 Zulhijjah 1441H, Isnin – Menjangkakan Pakatan Harapan (PH) akan mainkan isu keputusan kerajaan mengekalkan Akta Hasutan, Datuk Seri Najib Razak terlebih dahulu membidas gabungan parti berkenaan – yang hanya mentadbir negara 22 bulan – selepas tumbang Februari lalu.

Bekas perdana menteri – yang kini berdepan pertuduhan di mahkamah – meramalkan bahawa pengumuman kerajaan Perikatan Nasional (PN) untuk tidak memansuhkan akta berkenaan, akan menjadi bahan ‘serangan’ PH.

Bagaimanapun, Najib terlebih dahulu memulakan langkahnya mengingatkan PH mengenai kegagalan parti itu memansuhkan Akta Hasutan sewaktu menjadi kerajaan – sebelum tampuk bertukar kepada PN.

“Sebab itu, saya nak memperingatkan PH bahawa semasa mereka jadi kerajaan, mereka juga tak pernah mansuhkan Akta Hasutan walaupun ianya adalah dalam janji manifesto mereka.

“Alasan diberi PH kenapa tak mansuh dan tak tepati janji ialah Akta Hasutan berkait dengan Perlembagaan Persekutuan,” katanya di Facebook beliau, hari ini.

Terdahulu, Menteri Dalam Negeri, Datuk Seri Hamzah Zainuddin memaklumkan kerajaan tidak akan memansuhkan Akta Hasutan 1948 selepas mengambil kira struktur masyarakat terdiri daripada pelbagai agama dan bangsa.

Beliau berkata, tindakan itu dikhuatiri boleh menjejaskan keselamatan dan ketenteraman awam susulan tindakan mana-mana pihak menyebarkan maklumat atau berita berunsur hasutan melalui media sosial secara tidak bertanggungjawab.

Januari lalu, kerajaan PH mengumumkan akan meneruskan kajian untuk meminda beberapa akta di bawah Kementerian Dalam Negeri (KDN), termasuk Akta Hasutan, Akta Kesalahan Keselamatan (Langkah-Langkah Khas) 2012 (SOSMA) dan Akta Pencegahan Jenayah 1959 (POCA).


Logo Hari Kebangsaan: Zahid bidas cadangan Ketua Pemuda PN

BANGI, 3 Safar 1445H, Ahad – Datuk Seri Ahmad Zahid Hamidi membidas Ketua Pemuda Perikatan Nasional (PN), Ahmad Fadhli Shaari yang mahu menggunakan tema dan logo berbeza dalam sambutan Hari Kebangsaan di empat negeri yang diperintah gabungan berkenaan.

Timbalan Perdana Menteri menegaskan tidak semua perkara boleh dipolitikkan.

“Dia ini gila ke apa? Ini bukan soal politik sebab soal bendera perayaan Hari Kebangsaan adalah acara nasional.

“Saya fikir jangan politikkan perkara ini dan dia tidak layak jadi Ahli Parlimen kalau sikap dia terlalu jumud,” katanya.

Semalam, Ahmad Fadhli berkata, negeri di bawah pentadbiran PN kemungkinan menggunakan logo dan tema Hari Kebangsaan yang berbeza untuk sambutan peringkat negeri, berbanding menggunakan logo dan tema yang diumumkan di peringkat Persekutuan.

Katanya, Perlis, Kedah, Kelantan dan Terengganu yang ditadbir parti itu berkemungkinan menggunakan logo dan tema alternatif yang dilancarkan Pemuda PN.

Logo yang diperkenalkan Pemuda PN berteraskan Bunga Raya dengan lima kelopak yang menjadi bunga kebangsaan serta mengambil elemen warna yang terdapat pada Jalur Gemilang, dengan tema ‘Teguh Muafakat Malaysia Sejahtera’.

Dalam pada itu, Ahmad Zahid menyifatkan tindakan berkenaan sebagai jumud sambil menegaskan pendekatan patriotik tidak boleh dipolitikkan oleh mana-mana pihak.

Mei lalu, Menteri Komunikasi dan Digital, Fahmi Fadzil mengumumkan “Malaysia Madani: Tekad Perpaduan, Penuhi Harapan” sebagai tema Hari Kebangsaan dan Hari Malaysia tahun ini dengan mengangkat Malaysia Madani sebagai logo rasmi.


Mahkamah tangguh keputusan SIS Forum cabar Enakmen Agama Islam Selangor

PUTRAJAYA, 5 Rabiulawal 1443H, Selasa – Mahkamah Persekutuan hari ini menangguhkan keputusan berhubung tindakan undang-undang oleh Sisters In Islam (SIS) Forum (Malaysia) untuk mencabar peruntukan Enakmen Pentadbiran Agama Islam Selangor yang memberi kuasa kepada Mahkamah Tinggi Syariah negeri untuk mengkaji semula fatwa yang dikeluarkan pihak berkuasa agama negeri.

Panel sembilan hakim yang diketuai Ketua Hakim Negara, Tun Tengku Maimun Tuan Mat menangguhkan keputusan itu selepas mendengar hujah daripada peguam Datuk Malik Imtiaz Sarwar yang mewakili SIS selaku pempetisyen dan Penasihat Undang-Undang Selangor, Datuk Salim Soib@Hamid yang mewakili kerajaan negeri Selangor selaku responden.

Peguam Zainur Zakaria dan Mohamed Haniff Khatri Abdulla yang bertindak bagi pihak Majlis Agama Islam Selangor (MAIS) selaku pencelah juga berhujah pada prosiding yang dijalankan secara maya itu.

“Kami akan CAV (curia advisari vult) perkara ini. Kami tangguhkan kes ini,” kata Hakim Tengku Maimun.

Panel itu turut dianggotai Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim dan Hakim Mahkamah Persekutuan terdiri daripada Datuk Seri Mohd Zawawi Salleh, Datuk Vernon Ong Lam Kiat, Datuk Zaleha Yusof, Datuk Harmindar Singh Dhaliwal dan Datuk Rhodzariah Bujang. – Bernama


Kes COVID-19 di seluruh dunia kini melebihi 67 juta

MOSCOW, 21 Rabiulakhir 1442H, Isnin – Jumlah kes COVID-19 yang disahkan di seluruh dunia kini sudah mencecah lebih 67 juta, menurut data terbaru Johns Hopkins University.

Pada Isnin terdapat 67,004,543 kes dengan angka kematian sebanyak 1,535,038 manakala jumlah individu yang pulih seramai 43,032,444, lapor agensi berita Sputnik.

Amerika Syarikat, India dan Brazil kekal tiga negara teratas daripada segi jumlah kes diikuti Rusia berada di tempat keempat dengan lebih 2.4 juta kes. – Bernama


Netanyahu kunjungi UAE hari ini, dijangka temui MBS

ABU DHABI, 27 Rejab 1442H, Khamis – Perdana Menteri Israel, Benjamin Netanyahu akan mengunjungi Emiriah Arab Bersatu (UAE) hari ini dan mungkin bertemu Putera Mahkota Arab Saudi di sana, dalam kesempatan untuk menunjukkan hubungan baharu dengan negara Teluk sebelum pilihan raya umum di Israel, kata penyiar awam Kan, lapor Reuters.

Seorang pegawai Israel mengesahkan kunjungan itu, yang bertujuan untuk menjalin hubungan diplomatik baru antara negara-negara Timur Tengah dan meningkatkan harapan pemilihan pemimpin Israel itu.

Netanyahu berada dalam persaingan sengit dengan pencabarnya dan pasti menggunakan lawatan itu untuk mencari keuntungan politik.

Kan mengatakan bahawa Netanyahu akan mengadakan perbincangan dengan Putera Mahkota Abu Dhabi, Sheikh Mohammed bin Zayed al-Nahyan dan Putera Mahkota Arab Saudi, Mohammed bin Salman.

Bagaimanapun, Pejabat Komunikasi Pemerintah Arab Saudi, CIC tidak menjawab pertanyaan Reuters mengenai apakah Putera Mahkota Mohammed akan mengunjungi UAE pada hari Khamis dan adakah beliau akan bertemu Netanyahu.

Israel menjalin hubungan rasmi dengan UAE dan Bahrain pada September lalu – perjanjian normalisasi ketiga dan keempat dengan negara-negara Arab dalam lebih daripada 70 tahun, yang merupakan sebahagian daripada perjanjian yang dibiayai Amerika Syarikat (AS).

Ketiga-tiga negara mempunyai kebimbangan bersama mengenai Iran.

Arab Saudi, pusat kekuatan Teluk dan tempat kelahiran Islam, mendorong pendekatan tersebut tetapi tidak lagi mengakui Israel sendiri.

Netanyahu, yang mencalonkan diri dalam pilihan raya umum keempat Israel, juga telah mendorongnya untuk menjalin hubungan baru di wilayah Teluk sebagai antara kempennya.

Dalam wawancara dengan Radio Tentera Israel pada hari Selasa, Netanyahu meminta para pengundi untuk memilihnya kembali pada 23 Mac sehingga beliau dapat mencapai ‘lebih banyak perjanjian damai’ di kawasan itu, sambil memastikan bahawa Iran ‘tidak melengkapkan dirinya dengan senjata nuklear’

Iran menafikan program nuklearnya bertujuan mengembangkan persenjataan atom. – Agensi


Diskriminasi anti-Islam semakin meningkat di AS

WASHINGTON, 24 Ramadan 1443H, Selasa – Kes diskriminasi dan gangguan terhadap warga muslim di Amerika Syarikat meningkat sembilan peratus berbanding tahun 2020.

Council on American-Islamic Relations (CAIR) dalam laporan yang diterbitkan berkata, pihaknya menerima 6,720 aduan tahun lepas, dengan peningkatan isu buli di sekolah, kebimbangan kebebasan bersuara, jenayah kebencian dan serangan fizikal.

Penyelidik secara khusus mendokumentasikan peningkatan 28 peratus dalam insiden kebencian dan berat sebelah yang membabitkan paksaan menanggalkan hijab, gangguan, vandalisme dan serangan fizikal.

“Islamofobia berlaku dalam masyarakat kita. Kecurigaan ini amat mendalam kerana ia memberi kesan kepada kehidupan jutaan umat Islam Amerika.

“Ia telah meningkat sejak tiga dekad lalu sejak CAIR mula mendokumentasikan kes-kes ini,” kata Pengarah Eksekutif CAIR, Nihad Awad pada sidang akhbar mengenai pengeluaran laporan itu pada Isnin.

Jabatan Kehakiman (DOJ) mendokumenkan hanya 110 insiden anti-muslim dalam laporan jenayah kebencian 2020, menurun hampir 40 peratus daripada tahun sebelumnya.

Menurut laporan CAIR 2021, kebanyakan aduan diterima dari California, yang menyaksikan 1,892 kes direkodkan; diikuti oleh kawasan Washington DC, Maryland, dan Virginia, yang menyaksikan sejumlah 1,408 aduan.

Di New York, terdapat 259 aduan berat sebelah yang dilaporkan.

Antara aduan yang dimuatkan dalam laporan itu ialah serangan ke atas Pusat Islam Olympia di Washington, yang menjadi sasaran bahan letupan dilancarkan oleh sebuah kereta yang dipandu laju.

Laporan itu juga mendokumentasikan komen terhadap Ahli Kongres muslim-Amerika Ilhan Omar.

Minggu lalu, seorang lelaki Florida mengaku bersalah melakukan ugutan bermotifkan kebencian terhadap Omar pada 2019. – Agensi


KDN siasat ketulenan dakwaan rakaman audio Zahid-Anwar

KUALA LUMPUR, 26 Syaaban 1442H, Khamis – Kementerian Dalam Negeri (KDN) akan menyiasat ketulenan rakaman audio dan butiran perbualan yang didakwa antara Presiden UMNO Datuk Seri Dr Ahmad Zahid Hamidi dan Presiden PKR Datuk Seri Anwar Ibrahim, yang tersebar baru-baru ini.

Menterinya Datuk Seri Hamzah Zainudin berkata, KDN akan menyiasat semua laporan yang telah diterima oleh kementeriannya.

“Sudah tentu kita (KDN) akan menyiasat semua laporan yang telah diberikan kepada kita. Pertama sekali kita siasat tentang ketulenan dan apakah ada perbuatan itu? Kalau tiada perbualan itu maka bermakna cerita yang dibuat itu adalah fitnah.

“Jadi ada dua perkara di sini pertama, perbualan dan adakah ia tulen, kedua apa yang ada dalam perbualan itu. Betul atau tidak?” katanya dalam sidang media selepas hadir melancarkan projek Sistem Imigresen Bersepadu Nasional (NIISe) di sini, hari ini.

Hamzah berkata beliau juga ada mendengar perbualan rakaman audio dan turut meneliti perbualan berkenaan.

Semalam, Ahmad Zahid menafikan perbualannya dengan Anwar seperti dalam rakaman audio yang tersebar, dan menyatakan pegawainya akan segera membuat laporan polis bagi membolehkan siasatan dilakukan, untuk mengenal pasti dalang di sebalik perkara itu.

Dalam perkembangan lain, mengulas mengenai isu penghantaran pulang warga Myanmar Hamzah berkata, kerajaan akan menghantar pulang sesiapa sahaja warga asing yang didapati bersalah dan selesai menjalani hukuman.

“Sesiapa sahaja warga asing bersalah di sini, apabila sampai masa kita hantar pulang, kita hantar pulang. Apa hal pula kita hendak menahan orang (warga asing) yang duduk di negara ini, yang telah menjalani segala hukuman? Kenapa kita hendak tahan dan bayar lagi kos lebih kurang RM30 sehari satu kepala?,” katanya.

Sebelum ini, Malaysia dilapor memulakan penghantaran 1,200 pelarian Myanmar membabitkan pemohon suaka dan tahanan lain ke pelabuhan, selain kapal tentera laut negara itu sedang menunggu untuk membawa mereka pulang.

Tindakan itu bagaimanapun mendapat tentangan daripada kumpulan hak asasi manusia yang berusaha menghentikan pengusiran itu di mahkamah, atas alasan ia merisikokan nyawa mereka.

Berikutan itu, Mahkamah Tinggi Kuala Lumpur, pada 23 Feb lepas, membenarkan penangguhan sementara terhadap keputusan kerajaan menghantar pulang 1,200 warga Myanmar yang sudah dibawa ke pangkalan tentera laut Lumut, Perak. – Bernama